Document ID: 32021Q0210(01)

Reference:
2021.2.10.
HU
Az Európai Unió Hivatalos Lapja
L 46/47
EURÓPAI GAZDASÁGI ÉS SZOCIÁLIS BIZOTTSÁG ELJÁRÁSI SZABÁLYZATA
2021. január
PREAMBULUM
(1)
Az Európai Gazdasági és Szociális Bizottság a szervezett civil társadalom különböző gazdasági és társadalmi alkotóelemeit képviseli. Konzultatív intézményi szerv, amelyet a Római Szerződés hozott létre 1957-ben.
(2)
Az Európai Gazdasági és Szociális Bizottság tanácsadó funkciója lehetővé teszi tagjai, és így az általuk képviselt szervezetek számára, hogy részt vegyenek az európai uniós döntéshozatal folyamatában. Az egymással néha szöges ellentétben álló nézetek ütköztetésében és a bizottsági tagok által folytatott párbeszédben nemcsak a szokásos szociális partnerek, tehát a munkaadók (I. Csoport) és a munkavállalók (II. Csoport) vesznek részt, hanem az összes többi társadalmi-szakmai érdekcsoport képviselői is (III. Csoport). Az ebből születő szaktudás, párbeszéd és a közös pontok keresése növelheti az európai uniós politikai döntéshozatal minőségét és hitelességét, amennyiben érthetőbbé és elfogadhatóbbá teszi azt az európai polgárok számára, és növeli a demokráciához feltétlenül szükséges átláthatóságot.
(3)
Az EGSZB az európai intézményrendszeren belül sajátos feladatot lát el mint a szervezett civil társadalom első számú képviseleti helye és vitafóruma, valamint megkülönböztetett közvetítőként lép fel a szervezett civil társadalom és az Európai Unió intézményei között.
(4)
Az Európai Gazdasági és Szociális Bizottság – mint vitafórum és a vélemények kidolgozásának színtere – hozzájárul a demokratikus véleménynyilvánítás követelményének minél jobb kielégítéséhez az Európai Unió megvalósítása során, beleértve az EU és a harmadik országok gazdasági és társadalmi csoportjai közötti kapcsolatok építését is. E tevékenységével hozzájárul a valódi európai tudat kialakulásához.
(5)
Feladatainak megfelelő végrehajtása érdekében az EGSZB 2002. július 17-én – az Európai Közösséget létrehozó szerződés 260. cikkének (2) bekezdése alapján – elfogadta eljárási szabályzatát (1).
(6)
2021. január 28-i plenáris ülésén az EGSZB elfogadta az eljárási szabályzat legfrissebb változatát.
I. CÍM
AZ EGSZB FELÉPÍTÉSE
I. fejezet
AZ EGSZB BEIKTATÁSA
1. cikk
(1)   Az EGSZB ötéves ciklusokban gyakorolja tevékenységét.
(2)   Az EGSZB-t minden ötévenkénti tisztújítás után a korelnök hívja össze. Az első ülést legkésőbb az EGSZB-tagok többségének kinevezéséről szóló tanácsi határozat dátumát követő 25 munkanappal követően kell megtartani.
(3)   Az EGSZB tagjai nem utasíthatók. Feladataik ellátása során teljes mértékben függetlenek, és az Unió általános érdekében járnak el.
(4)   Feladataik ellátása közben, illetve az ülésekre és az ülésekről történő utazásaik során megilletik őket az Európai Unió kiváltságairól és mentességeiről szóló jegyzőkönyvben meghatározott kiváltságok és mentességek. Ilyen a mozgás szabadsága, a személyes sérthetetlenség és a mentelmi jog.
(5)   Az EGSZB minden szakpolitikájában ügyel a nemek közötti egyenlőség és a megkülönböztetésmentesség uniós jog által meghatározott elvének betartására. Az EGSZB törekszik arra, hogy a nők aránya az EGSZB minden szervében meghaladja a nők Közgyűlésben képviselt arányát. Az Elnökség felméri a férfiak és nők közötti egyensúly alakulását, és szükség esetén konkrét ajánlásokat fogad el. A hivatali idő felének a végén jelentést kell terjeszteni az Elnökség elé, amely értékeli ezeket a változásokat.
2. cikk
(1)   Az EGSZB a következő szervekből áll: a Közgyűlés, az Elnökség, az elnök és a szekciók.
(2)   Az EGSZB három csoportból tevődik össze, amelyeknek felépítését és szerepét a 30. cikk szabályozza.
3. cikk
(1)   Az EGSZB elismeri és sajátjának tekinti az Európai Unió következő jelképeit:
a)
a kék alapon tizenkét arany csillag alkotta kört ábrázoló zászlót;
b)
a Ludwig van Beethoven IX. szimfóniájának Örömódáján alapuló himnuszt;
c)
az „Egyesülve a sokféleségben” jelmondatot.
2.   Az EGSZB május 9-én megünnepli az Európa-napot.
(3)   A zászlót a hivatalos események során az EGSZB valamennyi épületében felvonják.
(4)   A himnusz felcsendül a hivatali idő elején tartott alakuló ülések kezdetén, valamint más ünnepélyes ülések alkalmával, nevezetesen az állam- és kormányfők, illetve egy bővítést követően az új tagok köszöntésére.
II. fejezet
ELNÖKSÉG
4. cikk
(1)   Az Elnökség tagjait a csoportok közötti általános és földrajzi egyensúly figyelembevételével kell megválasztani úgy, hogy minden tagállamnak legalább egy, illetve legfeljebb három képviselője legyen. A csoportok tárgyalás útján fogalmazzák meg az Elnökség összetételére vonatkozó javaslatukat, majd azt a Közgyűlés elé terjesztik.
Az Elnökség a következő személyekből áll:
a)
az elnök, a két alelnök,
b)
a 30. cikk rendelkezései alapján megválasztott három csoportelnök,
c)
a szekcióelnökök,
d)
a tagállamok számát meg nem haladó, változó számú tag.
(2)   Az elnök személyét váltakozva a három Csoport tagjai közül választják.
(3)   Az elnök és az alelnökök nem választhatók újra. A megbízatásának lejártát követő két és fél éves időszakban az elnök alelnökként, csoport- vagy szekcióelnökként nem lehet az Elnökség tagja.
(4)   Az alelnököket azon két csoport tagjai közül kell választani, amelyeknek az elnök nem tagja.
5. cikk
(1)   Az 1. cikk rendelkezéseinek megfelelően, a korelnök elnökletével megtartott első ülés során az EGSZB a beiktatásának időpontjától számított két és fél évre megválasztja tagjai közül az elnököt, a két alelnököt, a szekcióelnököket és az Elnökség többi tagját, kivéve a csoportelnököket.
(2)   A korelnök elnökletével semmilyen, ezektől a választásoktól eltérő témájú vitát nem lehet lefolytatni.
6. cikk
Az EGSZB Elnökségét az ötéves ciklus második két és fél éves periódusára megválasztó ülést a leköszönő elnök hívja össze. Ezt az ülést az abban a hónapban tartott ülésszak elején kell megtartani, amelyikben az első Elnökség hivatali ideje lejár. Az ülést a leköszönő elnök vezeti.
7. cikk
(1)   Az EGSZB a saját tagjaiból előkészítő bizottságot hozhat létre, amely tagállamonként egy képviselőből áll, és amelynek feladata a jelentkezések összegyűjtése és a jelöltlistának a Közgyűlés elé terjesztése a 4. cikk rendelkezéseinek megfelelően.
(2)   Az EGSZB e cikk rendelkezéseinek megfelelően határoz az Elnöki Testületbe és az Elnökségbe jelöltek listájáról vagy listáiról.
(3)   Az EGSZB – listákra történő szavazással, szükség esetén több fordulóban – megválasztja az Elnökségnek a csoportelnökökön kívüli tagjait.
(4)   Csak olyan teljes jelöltlistákat lehet szavazásra bocsátani, amelyek megfelelnek a 4. cikk rendelkezéseinek, és a rajtuk szereplő valamennyi jelölt elfogadó nyilatkozatot tett.
(5)   Elnökségi tagnak az azon a listán szereplő személyeket választják meg, amely a legnagyobb számú szavazatot szerezte meg, továbbá megszerezte az érvényesen leadott szavazatoknak legalább egynegyedét.
(6)   Ezt követően a Közgyűlés egyszerű többséggel megválasztja az EGSZB elnökét és alelnökeit.
(7)   Az EGSZB ezután egyszerű többséggel megválasztja a szekcióelnököket.
(8)   Végül az EGSZB általános szavazást tart az Elnökség tagjainak összességéről. Megszavazásukhoz legalább az érvényesen leadott szavazatok kétharmadára van szükség.
8. cikk
Ha az Elnökség valamely tagja nem tudja gyakorolni a megbízatását, illetve a 75. cikk (2) bekezdésében meghatározott esetekben, a tag helyettesítésére az eljárási szabályzat 7. cikkében rögzített feltételek szerint új tagot állítanak a megbízatás fennmaradó időtartamára. A helyettesítésről a Közgyűlés szavaz az érintett csoport javaslata alapján.
9. cikk
(1)   Az Elnökséget az elnök hívja össze hivatalból, vagy legalább 10 tag kérésére.
(2)   Az Elnökség minden üléséről jegyzőkönyv készül, amelyet az Elnökség elé terjesztenek jóváhagyásra.
(3)   Az Elnökség meghatározza saját működési szabályait.
(4)   Az Elnökség meghatározza az EGSZB belső felépítését és működését, és a csoportokkal való konzultációt követően rögzíti az eljárási szabályzat végrehajtási rendelkezéseit.
(5)   Az Elnökség és az elnök gyakorolja az Unió költségvetésére alkalmazandó pénzügyi szabályok és az EGSZB eljárási szabályzata által meghatározott költségvetési és pénzügyi jogköröket.
(6)   Az Elnökség feladata a tagok és a 21. cikk rendelkezései szerint kinevezett póttagok, a 27. cikk rendelkezései szerint kinevezett küldöttek és helyetteseik, valamint a 26. cikk rendelkezései szerint kinevezett szakértők utazási és ellátási költségeire alkalmazandó végrehajtási rendelkezések meghatározása a költségvetési és pénzügyi eljárásokra vonatkozó rendelkezések tiszteletben tartásával.
(7)   Az EGSZB általános vezetéséért az Elnökség viseli a politikai felelősséget. E felelősség gyakorlása során különösen ügyel arra, hogy az EGSZB, valamint annak szervei és személyzete által végzett tevékenység megfeleljen annak az intézményi szerepkörnek, amelyet a számára kijelöltek.
(8)   Az Elnökség felel azért, hogy az EGSZB a Szerződések által a számára kijelölt feladatok ellátása során az emberi, költségvetési és technikai erőforrásokat rendeltetésszerűen használja. Beleszólása van a költségvetés előkészítésébe és a titkárság szervezésébe.
(9)   Az Elnökség saját tagjaiból ad hoc csoportokat alakíthat a hatáskörébe tartozó bármilyen kérdés megvitatására. E csoportok munkájába más tagok is bevonhatók, kivéve tisztviselők kinevezésével kapcsolatos kérdések megvitatása esetén.
(10)   Az Elnökség az e célból készített jelentés alapján félévente megvizsgálja, hogy az EGSZB által készített vélemények milyen intézkedéseket vontak maguk után.
(11)   Bármely tagja vagy a főtitkár kérésére az Elnökség pontosítja az eljárási szabályzatnak és végrehajtási rendelkezéseinek értelmezését. Megállapításai kötelező érvényűek, de fellebbezést lehet benyújtani a Közgyűléshez, amely végső fokon dönt.
(12)   Az ötévenkénti tisztújításkor az új EGSZB első üléséig a folyamatban lévő ügyekben a leköszönő Elnökség intézkedik. Rendkívüli esetben az Elnökség megbízhatja a leköszönő EGSZB egy tagját egyes, pontosan körülhatárolt, illetve konkrét határidőhöz kötött, különleges szaktudást igénylő feladatok ellátásával.
10. cikk
Az Elnökség az intézmények közötti együttműködés keretében megbízhatja az elnököt, hogy az Európai Unió intézményeivel és egyéb szerveivel együttműködési megállapodásokat kössön.
11. cikk
(1)   Pénzügyi és költségvetési bizottság (CAF) jön létre az Elnökségnek és az elnöknek nyújtandó tanácsadás, valamint annak érdekében, hogy kidolgozza mindazokat a pénzügyi, költségvetési vagy szervezeti tárgyú határozattervezeteket, amelyeket azután az Elnökségnek kell elfogadnia.
(2)   A pénzügyi és költségvetési bizottság elnöki tisztét az EGSZB két alelnökének egyike látja el.
A bizottság tizenkét tagból áll, akiket a csoportok javaslata alapján az Elnökség nevez ki.
(3)   A pénzügyi és költségvetési bizottság kidolgozza, majd jóváhagyásra az Elnökség elé terjeszti az EGSZB költségvetés-tervezetét, gondoskodik a költségvetés megfelelő végrehajtásáról és ügyel a jelentéstételi kötelezettség betartására.
A pénzügyi és költségvetési bizottság tanácsokat ad a következők vonatkozásában:
—
bármely fontos kérdés, amely veszélyeztetheti az előirányzatok megfelelő kezelését vagy megakadályozhatja a kitűzött célok elérését, különösen az előirányzatok felhasználására vonatkozó előrejelzések tekintetében,
—
az aktuális költségvetés végrehajtása, az előirányzatok átcsoportosítása, a létszámtervvel kapcsolatos költségvetési vonzatok, az épületekkel kapcsolatos projekteket illető igazgatási előirányzatok és műveletek. Ennek keretében értékeli a mindenkori helyzetet és jövőbeli fellépéseket javasol,
—
a főtitkárral és az Európai Parlament előadójával szoros együttműködésben nyomon követi a mentesítési eljárást.
(4)   Az EGSZB költségvetése megfelel az egységesség és teljesség, az évenkéntiség, az egyensúly, az elszámolási egység, a globális fedezet, az egyediség, a hatékony és eredményes pénzgazdálkodás és az átláthatóság elvének.
(5)   Az Elnökség további, konkrétan meghatározott esetekben más jogkörökkel is felruházhatja a pénzügyi és költségvetési bizottságot.
(6)   A pénzügyi és költségvetési bizottság saját belső szabályai szerint hozza meg határozatait. A szabályok magukban foglalják az alábbiakat:
a)
A pénzügyi és költségvetési bizottság által egyhangúlag elfogadott javaslatok vita nélküli eljárásban kerülnek az Elnökség elé jóváhagyásra.
b)
Az egyszerű többséggel elfogadott javaslatokhoz és az ilyen javaslatokra vonatkozó elutasításokhoz indokolást kell fűzni, hogy azokat később az Elnökség megvizsgálhassa.
(7)   A pénzügyi és költségvetési bizottság évenként jelentést nyújt be az Elnökségnek.
(8)   Az Európai Unió költségvetési hatóságával tartandó tárgyalások lefolytatásával megbízott küldöttséget a pénzügyi és költségvetési bizottság elnöke vezeti, aki a tárgyalásokról beszámol az Elnökségnek.
(9)   A titkárság minden olyan információval ellátja a pénzügyi és költségvetési bizottságot, amely az Elnökség és az EGSZB elnöke melletti tanácsadói feladat ellátásához szükséges.
12. cikk
(1)   Kommunikációs bizottság (COCOM) jön létre, amelynek feladata, hogy megadja a szükséges impulzusokat az EGSZB kommunikációs stratégiájához, és figyelemmel kísérje azt. A kommunikációs bizottság feladatai közé tartozik a tanácsadás az EGSZB Elnöksége és elnöke számára.
(2)   A kommunikációs bizottság elnöki tisztét az EGSZB két alelnökének egyike látja el. A bizottság tizenkét tagból áll, akiket a csoportok javaslata alapján az Elnökség nevez ki.
(3)   A kommunikációs bizottság koordinálja a kommunikációért, a sajtó- és médiakapcsolatokért, valamint a kultúráért felelős szervezeti egységek tevékenységét, biztosítva, hogy e tevékenységek összhangban legyenek az EGSZB jóváhagyott stratégiáival és programjaival.
(4)   A kommunikációs bizottság minden évben éves tevékenységi jelentést nyújt be az Elnökségnek, amelyben beszámol a feladatai végrehajtásával kapcsolatos teljesítményéről, és amely tartalmazza a stratégiáját és a következő évre szóló munkaprogramot.
III. fejezet
AZ ELNÖKI TESTÜLET ÉS AZ ELNÖK
13. cikk
(1)   Az Elnöki Testület az elnökből és két alelnökből áll.
(2)   Az EGSZB Elnöki Testülete a csoportelnökökkel közös értekezleten készíti elő az Elnökség és a Közgyűlés munkáját. Ezekre az értekezletekre a szekcióelnököket is meghívhatják.
(3)   Az EGSZB munkaprogramjának meghatározása és az elvégzett munka értékelése érdekében az Elnöki Testület évente legalább kétszer összeül a csoportok és a szekciók elnökeivel.
14. cikk
(1)   Az elnök – a Szerződésnek és az eljárási szabályzatnak megfelelően eljárva – irányítja az EGSZB és annak szervei által végzett valamennyi tevékenységet. Rendelkezik mindazon jogosítványokkal, melyek az EGSZB tanácskozásain született döntések végrehajtásához és végrehajtatásához, valamint a megfelelő működés biztosításához szükségesek.
(2)   Az elnök az alelnököket állandó jelleggel bevonja tevékenységébe, és meghatározott, saját hatáskörébe tartozó feladatokat vagy saját hatáskörébe tartozó felelősséget is rájuk bízhat.
(3)   Az elnök pontosan meghatározott időtartamra a főtitkárt is megbízhatja meghatározott feladatokkal.
(4)   Az elnök képviseli az EGSZB-t. Ezt a képviseleti jogot átruházhatja valamelyik alelnökre vagy adott esetben az EGSZB valamely tagjára.
(5)   Az elnök beszámol az EGSZB-nek arról, hogy a plenáris ülések közötti időszakban milyen lépéseket és intézkedéseket tett az EGSZB nevében. Ezeket a beszámolókat nem követi vita.
(6)   Megválasztását követően az elnök a plenáris ülés keretében ismerteti a megbízatásának időtartamára vonatkozó munkaprogramját. Megbízatásának lejártakor hasonlóképpen összegzést készít az elvégzett munkáról.
A Közgyűlésnek lehetősége van e két beszámoló megvitatására.
15. cikk
Az egyik alelnök pénzügyi és költségvetési bizottság, a másik a kommunikációs bizottság elnöke. Feladatukat mindketten az elnök felügyelete alatt látják el.
16. cikk
(1)   A kibővített Elnöki Testület az EGSZB elnökéből, két alelnökéből és a csoportelnökökből áll.
(2)   A kibővített Elnöki Testület szerepe a következő:
a)
az Elnökség és a Közgyűlés munkájának előkészítése és megkönnyítése;
b)
sürgős esetben vagy rendkívüli körülmények esetén a szükséges döntések lehetővé tétele.
Evégett a szekcióelnökök és a konzultatív bizottságok elnökei, illetve más személyek is meghívást kaphatnak a kibővített Elnöki Testület ülésein való részvételre.
(3)   A kibővített Elnöki Testület évente legalább két alkalommal a szekcióelnökök és a konzultatív bizottságok elnökeinek részvételével ülésezik, hogy meghatározzák az EGSZB munkaprogramját és értékeljék annak végrehajtását.
IV. fejezet
SZEKCIÓK
17. cikk
(1)   Az EGSZB hat szekcióból áll. A Közgyűlés azonban az Elnökség javaslatára további szekciókat is létrehozhat a Szerződések hatálya alá tartozó területeken.
(2)   Az EGSZB a szekciókat minden ötévenkénti tisztújításakor az alakuló ülésen hozza létre.
(3)   A szekciók listáját és hatásköreit minden ötévenkénti tisztújításkor felül lehet vizsgálni.
18. cikk
(1)   A szekciók tagjainak számát az Elnökség javaslata alapján az EGSZB állapítja meg.
(2)   Az elnök kivételével az EGSZB minden tagja legalább egy szekciónak tagja kell hogy legyen.
(3)   Egy tag nem tartozhat kettőnél több szekcióhoz, kivéve, ha kilenc vagy annál kevesebb taggal rendelkező tagállamot képvisel. Háromnál több szekcióhoz azonban senki sem tartozhat.
(4)   A szekciók tagjait az EGSZB nevezi ki. A kinevezés két és fél évre szól és meghosszabbítható.
(5)   Ha a szekciók valamely tagja helyett új tagot kell állítani, ez a kinevezéssel azonos szabályok szerint történik.
19. cikk
(1)   Az egyes szekciók – két és fél évre megválasztott – elnöksége tizenkét tagot számlál az elnökkel és a három – csoportonként egy-egy – alelnökkel együtt.
(2)   A szekciók elnökeit, valamint elnökségének többi tagját az EGSZB választja meg.
(3)   A szekciók elnökei és elnökségének egyéb tagjai újraválaszthatók.
(4)   A csoportok két és fél évente váltják egymást három szekció elnöki tisztének betöltésében. Egy adott csoport legfeljebb öt egymást követő évig töltheti be egy adott szekció elnöki tisztét.
20. cikk
(1)   A szekciók feladata, hogy véleményeket vagy tájékoztató jelentéseket fogadjanak el azokban a témakörökben, amelyekre vonatkozóan az eljárási szabályzat 37. cikke alapján felkérést kapnak.
(2)   A szekciók azoknak a témaköröknek a feldolgozására, amelyekre vonatkozóan felkérést kaptak, tagjaikból tanulmányozócsoportot, illetve szerkesztői csoportot alakíthatnak, vagy önálló előadót jelölhetnek ki.
(3)   Az előadók és adott esetben a társelőadók kijelölése, valamint a tanulmányozócsoportok és a szerkesztői csoportok összetételének meghatározása a csoportok javaslatai alapján történik.
(4)   A tanulmányozócsoportok gyors felállítása érdekében – amennyiben a három csoportelnök megállapodásra jutott az előadók és az esetleges társelőadók kijelölésére vonatkozó javaslatról, valamint a tanulmányozócsoportok és szerkesztői csoportok összetételéről –, a szekcióelnökök meghozzák a munka megkezdéséhez szükséges intézkedéseket.
(5)   Miután a plenáris ülésen elfogadták a véleményt, a nyomon követés az előadó feladata, melyet szükség esetén szakértője bevonásával végez. Feladatának ellátásában az érintett szekció titkársága segíti. A szekció erről a nyomon követésről tájékoztatást kap.
(6)   A tanulmányozócsoportok nem válhatnak állandó szervezeti egységekké, csak azokban a rendkívüli esetekben, melyeket az Elnökség két és fél éves időszakra előzetesen engedélyez.
21. cikk
(1)   Ha az EGSZB valamely tagja akadályoztatás miatt nem tud részt venni az előkészítő munkálatokban, képviseletét a mellé kinevezett póttag is elláthatja.
(2)   A póttagok soha nem rendelkeznek szavazati joggal.
(3)   Amikor azonban egy tag szekció- vagy tanulmányozócsoport-elnök, szekcióelnökségi tag vagy előadó, e feladatok ellátása során nem helyettesítheti a mellé kinevezett póttag.
(4)   A választott póttag nevét és hatáskörét az EGSZB Elnökségével jóváhagyás végett közölni kell.
(5)   A póttag ugyanazokat a feladatokat látja el az előkészítő munkálatok során, mint az a tag, akit helyettesít. Az utazási és ellátási költségek tekintetében is az általa helyettesített taggal azonos szabályok vonatkoznak rá.
V. fejezet
ALBIZOTTSÁGOK ÉS FŐELŐADÓ
22. cikk
(1)   Az EGSZB – az Elnökség kezdeményezésére – kivételes esetekben albizottságokat alakíthat saját tagjaiból azzal a feladattal, hogy szigorúan horizontális és általános jellegű kérdésekről vélemény- vagy tájékoztatójelentés-tervezetet készítsenek, melyet aztán először az Elnökség, majd az EGSZB elé terjesztenek.
(2)   A plenáris ülések közötti időszakban az Elnökség is létrehozhat albizottságokat, amelyeket az EGSZB-nek utólag jóvá kell hagynia. Egy albizottság csak egy kérdéssel foglalkozhat, és működése megszűnik, amint az EGSZB szavazott az általa kidolgozott vélemény- vagy tájékoztatójelentés-tervezetről.
(3)   Ha egy témakör több szekció hatáskörébe is tartozik, az albizottság tagjai az érdekelt szekciók tagjai közül kerülnek ki.
(4)   A szekciókra vonatkozó szabályokat – a szükséges változtatásokkal – az albizottságokra is alkalmazni kell.
23. cikk
Különösen másodrendű fontosságú vagy sürgős témákra vonatkozó felkérések esetében az EGSZB főelőadót jelölhet ki, aki a szekció előzetes bevonása nélkül önállóan számol be a Közgyűlésnek.
VI. fejezet
MEGFIGYELŐKÖZPONTOK, MEGHALLGATÁSOK, SZAKÉRTŐK
24. cikk
(1)   Az EGSZB megfigyelőközpontokat állíthat fel, ha a felmerülő téma jellege, terjedelme és komplexitása a munkamódszerek, eljárások és az alkalmazandó eszközök különleges rugalmasságát kívánja meg.
(2)   A megfigyelőközpontok létrehozása közgyűlési határozattal történik, amely az Elnökség korábbi – valamely szekció vagy csoport javaslatán alapuló – határozatát erősíti meg.
(3)   A megfigyelőközpont létrehozására vonatkozó határozatnak meg kell határoznia a megfigyelőközpont tevékenységének tárgyát, a megfigyelőközpont felépítését, összetételét és működésének időtartamát.
(4)   A megfigyelőközpontok éves tájékoztató dokumentumot készíthetnek a Szerződés horizontális záradékainak (szociális záradék, környezeti záradék, fogyasztóvédelmi záradék) alkalmazásáról, valamint ezeknek az európai uniós politikákra gyakorolt hatásáról. Ezt a jelentést, ha a Közgyűlés úgy határoz, megküldhetik az Európai Parlamentnek, a Tanácsnak és az Európai Bizottságnak.
(5)   Minden megfigyelőközpont egy szekció felügyelete és ellenőrzése alatt működik.
25. cikk
Ha egy meghatározott témakörben valamely kérdés fontossága indokolja, az EGSZB különböző szervei és szervezeti egységei külső személyek meghallgatásához is folyamodhatnak. Amennyiben a külső személyek megjelenése többletköltségekkel jár, az érintett szervnek előzetes engedélyezési kérelmet és egy alátámasztó programot kell az EGSZB Elnökségéhez benyújtania: ebben kifejti azokat a kérdéseket, melyek vonatkozásában szükségesnek tartja külső résztvevők bevonását.
26. cikk
(1)   A csoportelnökök szükség esetén, meghatározott munkák előkészítése érdekében, az előadók és/vagy a társelőadók javaslatára szakértőket nevezhetnek ki.
(2)   A csoportelnökök a csoportokat segítő szakértőket is kinevezhetnek.
(3)   A szakértők az utazási és ellátási költségtérítések tekintetében a tagokkal azonos feltételek mellett vesznek részt az előkészítő munkában.
(4)   Amennyiben jelenlétük hasznosnak tűnik, az előadók vagy társelőadók javaslatára az őket segítő szakértők részt vehetnek azokon a szekcióüléseken vagy konzultatív bizottsági üléseken, amelyeken vizsgálat tárgyát képezik azon vélemények vagy tájékoztató jelentések, melyek összeállításához a szakértők kinevezésére sor került.
Ehhez az érintett szekció vagy konzultatív bizottság elnökének előzetesen hozzá kell járulnia.
(5)   A szakértők nem képviselik az EGSZB-t, és a nevében nem jogosultak véleménynyilvánításra.
(6)   Az EGSZB tagjai nem nevezhetők ki szakértőnek.
Póttagjaik kinevezhetők szakértőnek, amennyiben póttag megbízatásukat ideiglenesen felfüggesztik.
A konzultatív bizottságok küldötteit csak az őket küldő csoport vagy az ehhez a csoporthoz tartozó előadó kérheti fel szakértőnek.
VII. fejezet
KONZULTATÍV BIZOTTSÁGOK
27. cikk
(1)   Az EGSZB konzultatív bizottságokat hozhat létre. Ezeket az EGSZB tagjai és a szervezett civil társadalom azon területeinek küldöttei alkotják, amelyeket az EGSZB a munkájába be kíván vonni.
(2)   E bizottságok létrehozásáról a Közgyűlés – az Elnökség határozatát jóváhagyva – határoz. A bizottságot létrehozó határozatnak meg kell állapítania a bizottság tevékenységének tárgyát, a bizottság felépítését és összetételét, valamint működésének időtartamát és szabályait.
(3)   E cikk (1) és (2) bekezdése alapján létrehozható az „Ipari Szerkezetváltás Konzultatív Bizottsága” (CCMI), amely EGSZB-tagokból, valamint az ipari szerkezetváltás által érintett különböző gazdasági és szociális ágazatok, illetve a civil társadalom reprezentatív szervezeteinek küldötteiből áll. E bizottság elnöke tagja az EGSZB Elnökségének, amelynek két és fél évente jelentést készít a CCMI tevékenységéről. Az elnököt az eljárási szabályzat 4. cikke (1) bekezdésének d) pontjában említett elnökségi tagok közül kell kiválasztani. Az előkészítő munkában részt vevő küldöttek és helyetteseik a rendes tagokkal azonos feltételek mellett jogosultak utazási és ellátási költségtérítésre.
VIII. fejezet
PÁRBESZÉD EURÓPAI UNIÓS ÉS HARMADIK ORSZÁGOK GAZDASÁGI ÉS SZOCIÁLIS SZERVEZETEIVEL
28. cikk
(1)   Az EGSZB az Elnökség kezdeményezésére strukturált kapcsolatokat tarthat fenn az Európai Unió és harmadik országok gazdasági és szociális tanácsaival vagy hasonló intézményeivel, valamint gazdasági és szociális jellegű civil szervezeteivel.
(2)   Hasonlóképpen az EGSZB intézkedéseket tesz gazdasági és szociális tanácsok vagy hasonló intézmények létrehozásának támogatására azokban az országokban, amelyekben ezek még nem léteznek.
29. cikk
(1)   Az EGSZB az Elnökség javaslatára küldöttségeket jelölhet ki az Európai Unión kívüli államok vagy államszövetségek szervezett civil társadalmának különféle gazdasági és szociális alkotóelemeivel való kapcsolattartás céljából.
(2)   Az EGSZB és a tagjelölt országok szervezett civil társadalmát képviselő partnerek közötti együttműködés konzultatív vegyes bizottságok formájában valósul meg, amennyiben a társulási tanácsok létrehoztak ilyeneket. Ennek hiányában az együttműködés kapcsolattartó csoportokban történik.
(3)   A konzultatív vegyes bizottságok és a kapcsolattartó csoportok közös jelentéseket és nyilatkozatokat dolgoznak ki, amelyeket az EGSZB eljuttathat az illetékes intézményekhez és az érintett szereplőkhöz.
IX. fejezet
CSOPORTOK
30. cikk
(1)   Az EGSZB a tagok három csoportjából áll, amelyek a munkaadókat, a munkavállalókat és a szervezett civil társadalom egyéb gazdasági és társadalmi alkotóelemeit képviselik.
(2)   A csoportok megválasztják elnöküket és alelnökeiket, részt vesznek az EGSZB és szervei munkájának előkészítésében, megszervezésében és koordinálásában, és hozzájárulnak azok tájékoztatásához. Mindegyik csoport rendelkezik titkársággal.
(3)   A csoportok az EGSZB elnökének és alelnökeinek megválasztásához – a 6. cikk (6) bekezdésének értelmében és a nemek közötti egyenlőség uniós intézmények által meghatározott elvével összhangban – jelölteket javasolnak a Közgyűlésnek.
(4)   A 4. cikk (1) bekezdésének b) pontjában foglaltaknak megfelelően a csoportelnökök az EGSZB Elnökségének is tagjai.
(5)   A csoportelnökök segítik az EGSZB Elnöki Testületét a fő politikai irányvonalak kialakításában és adott esetben a pénzügyi kiadások felügyeletében.
(6)   A csoportelnökök üléseket tartanak az Elnöki Testülettel, hogy hozzájáruljanak az Elnökség és a Közgyűlés munkájának előkészítéséhez.
(7)   A csoportok javaslatot tesznek a Közgyűlésnek a szekcióelnökök megválasztására a 7. cikk (7) bekezdése alapján és a szekciók elnökségeinek megválasztására a 19. cikk alapján.
(8)   A csoportok javaslatot tesznek az Elnökség által a 11. cikk (1) bekezdése alapján létrehozott pénzügyi és költségvetési bizottság összetételére.
(9)   A csoportok javaslatot tesznek a Közgyűlés által a 24., illetve 27. cikk alapján létrehozott megfigyelőközpontok, illetve konzultatív bizottságok összetételére.
(10)   A csoportok javaslatot tesznek a 29. cikk (1), illetve (2) bekezdése alapján létrehozott küldöttségek, illetve konzultatív vegyes bizottságok összetételére.
(11)   A csoportok javaslatot tesznek az előadókra és a szekciók által a 20. cikk (3) bekezdése alapján kijelölt vagy létrehozott tanulmányozócsoportok és szerkesztői csoportok összetételére.
(12)   E cikk (7)–(11) bekezdésének alkalmazásakor a csoportok figyelembe veszik a tagállamok EGSZB-n belüli képviseletét, a gazdasági és társadalmi élet különféle alkotóelemeit, a hatásköröket és a hatékony irányítás szempontjait.
(13)   A tagok önkéntes alapon csatlakozhatnak valamelyik csoporthoz azzal a feltétellel, hogy annak tagjai csatlakozásukat jóváhagyják. Egy tag egyidejűleg csak egyetlen csoporthoz tartozhat.
(14)   Azoknak a tagoknak, akik egyetlen csoporthoz sem csatlakoznak, a főtitkárság biztosítja a megbízatásuk gyakorlásához szükséges anyagi és technikai támogatást. A tanulmányozócsoportokban és egyéb belső szervezeti egységekben való részvételükről a csoportokkal folytatott konzultáció után az EGSZB elnöke dönt.
X. fejezet
KATEGÓRIÁK
31. cikk
1.   Az EGSZB tagjai önkéntes alapon olyan kategóriákba szerveződhetnek, amelyek az Európai Unió szervezett civil társadalmának különféle gazdasági és társadalmi érdekeit képviselik.
2.   Egy-egy kategória az EGSZB három csoportjának tagjaiból állhat. Egy tag egyidejűleg csak egyetlen kategóriához tartozhat.
3.   A kategóriák létrehozását az Elnökség hagyja jóvá, és erről tájékoztatja a Közgyűlést.
4.   Az adott kategória létrehozását jóváhagyó elnökségi határozat meghatározza a kategória tevékenységének tárgyát, a kategória felépítését, összetételét, működésének időtartamát és működési szabályait.
A határozatot az Elnökség a későbbiekben visszavonhatja vagy módosíthatja.
Kategória létrehozásához legalább tíz tag szükséges.
II. CÍM
AZ EGSZB MŰKÖDÉSE
I. fejezet
KONZULTÁCIÓ AZ EGSZB-VEL
32. cikk
(1)   Az elnök összehívja az EGSZB-t, hogy az az Európai Parlament, a Tanács vagy az Európai Bizottság felkérése alapján véleményt fogadjon el.
(2)   Az elnök az Elnökség javaslatára és a tagok többségének egyetértésével összehívja az EGSZB-t, hogy saját kezdeményezésre véleményt dolgozzon ki bármely, az Európai Unióval, annak politikáival és azok lehetséges továbbfejlesztésével kapcsolatos kérdésben.
33. cikk
(1)   A 32. cikk (1) bekezdésében említett vélemények iránti kérelmeket az EGSZB elnökéhez intézik, aki – az Elnökséggel együttműködve – lehetőség szerint a vélemény iránti kérelemben megszabott határidők figyelembevételével szervezi az EGSZB munkáját.
(2)   Az Elnökség a vélemények tanulmányozásának prioritási sorrendjét azok kategóriák szerinti csoportosításával határozza meg.
(3)   A szekciók javaslatot dolgoznak ki a véleményeknek az alábbi három kategóriába való besorolására. Ideiglenes jelleggel feltüntetik a tanulmányozócsoport létszámát. Az EGSZB Elnöki Testületével és a csoportelnökökkel folytatott egyeztetést követően a javaslatot az Elnökség elé terjesztik határozathozatalra. Egyedi esetekben a csoportelnökök javaslatot tehetnek a tanulmányozócsoport létszámának módosítására. Az Elnökség a soron következő ülésén jóváhagyja az új javaslatot, és véglegesíti a tanulmányozócsoport létszámát.
A három kategória a következő kritériumok szerint kerül meghatározásra:
„A” kategória – kiemelten fontos témákban beérkezett felkérések. Ebbe a kategóriába az alábbiak tartoznak:
—
minden feltáró vélemény iránti kérelem (Európai Parlament, a Tanács jövőbeli elnökségei, Európai Bizottság),
—
minden elfogadott, saját kezdeményezésű véleményre vonatkozó javaslat,
—
egyes kötelező vagy fakultatív felkérések.
Ezekkel a felkérésekkel változó létszámú (6, 9, 12, 15, 18, 21 vagy 24 tagú), megfelelő eszközökkel rendelkező tanulmányozócsoport foglalkozik.
„B” kategória – kötelező vagy fakultatív felkérések másodrendű fontosságú vagy sürgős témákban.
Ezeket a véleményeket általában önálló előadó vagy főelőadó készíti. Az Elnökség kivételes esetekben úgy dönthet, hogy az adott „B” kategóriás felkéréshez háromtagú szerkesztői csoport készítsen véleményt („B+” kategória). Az ülések és a munkanyelvek számáról az Elnökség határoz.
„C” kategória – tisztán technikai jellegű kötelező vagy fakultatív felkérések.
Az EGSZB ezeknek a felkéréseknek típusvélemény kidolgozása útján tesz eleget, amelyet az Elnökség a Közgyűlés elé terjeszt. Az eljáráshoz nincs szükség sem előadó kinevezésére, sem szekcióban történő tanulmányozásra, csupán a plenáris ülésen való elfogadásra vagy elutasításra. A plenáris ülésen való megvitatás során a Közgyűlés először arról foglal állást, hogy támogatja vagy ellenzi-e a felkéréseknek az említett eljárással történő teljesítését, ezután pedig a típusvélemény elfogadása mellett, illetve ellen szavaz.
(4)   Sürgős kérdésekben az eljárási szabályzat 63. cikkének rendelkezéseit kell alkalmazni.
34. cikk
Az EGSZB az Elnökség javaslatára dönthet úgy, hogy az Európai Unió politikáival és azok lehetséges továbbfejlesztésével kapcsolatos bármely kérdés tanulmányozására tájékoztató jelentést dolgoz ki.
35. cikk
Az EGSZB valamely szekciójának, csoportjának vagy tagjai egyharmadának javaslatára állásfoglalásokat adhat ki aktuális témákról. Az állásfoglalásokat a Közgyűlés fogadja el a 61. cikk (2) bekezdésének megfelelően. A Közgyűlés napirendjében az állásfoglalás-tervezetek elsőbbséget élveznek.
36. cikk
(1)   Az Elnökség általános határozatokkal szabályozhatja és konkrét határozatokkal engedélyezheti a konzultatív szerepéhez közvetlenül vagy közvetve kapcsolódó tevékenységeket. Ez különösen a következőkre vonatkozik:
—
fórumok, platformok és a tematikus konzultációt szolgáló más szervezeti egységek EGSZB általi létrehozása, összeállítása és irányítása, valamint az EGSZB és tagjai részvételének módja az uniós intézmények által felállított vagy a részvételükkel működő szervezeti egységekben,
—
tanulmányok készítése, megrendelése és közzététele,
—
székhelyen kívüli munkalátogatások és rendezvények szervezése,
—
szakpolitikák értékelése az Elnökség határozata vagy uniós intézmények felkérése nyomán, elsősorban az eljárási szabályzatban meghatározott vélemények vagy tájékoztató jelentések formájában. „Szakpolitikák értékelése” alatt olyan szakpolitikák vagy jogszabályok utólagos értékelése értendő, amelyek végrehajtása már folyamatban van. Az értékelés során ismertetik az EGSZB által képviselt szervezetek részéről megfogalmazott véleményeket és kéréseket.
(2)   Saját utólagos értékelései (tájékoztató jelentések) kidolgozásával az EGSZB a civil társadalmi szervezeteknek az uniós szakpolitikák hatásával kapcsolatos nézeteit közvetíti. Az utólagos értékelés kvalitatív és célirányos. Az értékelés a szociális, gazdasági és környezeti hatásokat veszi figyelembe.
(3)   A tagok külső szervezetekben való részvételéről az Elnökség határoz. A részvétel rendszeres nyomon követés és értékelés tárgyát képezi. A tagok kiegyensúlyozott módon és rotációs rendszerben képviseltetik magukat a külső szervezetekben.
II. fejezet
MUNKASZERVEZÉS
A.   A SZEKCIÓK MUNKÁJA
37. cikk
(1)   Vélemény vagy tájékoztató jelentés kidolgozásakor az EGSZB Elnöksége a 9. cikk (4) bekezdése alapján kijelöli az adott munka előkészítéséért felelős szekciót. Amennyiben a téma nem egyértelműen tartozik egy adott szekció hatáskörébe, úgy annak kijelölése az elnökre hárul, aki tájékoztatja erről az Elnökséget.
(2)   Amennyiben egy vélemény elkészítésében az illetékesként kijelölt szekció meg kívánja hallgatni az Ipari Szerkezetváltás Konzultatív Bizottságát (CCMI), vagy amennyiben ez utóbbi ismertetni kívánja álláspontját a szekció által képviselt véleményről, úgy az EGSZB Elnöksége engedélyezheti, hogy a CCMI véleménykiegészítést dolgozzon ki a vélemény iránti kérelem tárgyát képező pontok némelyikével kapcsolatban. Az Elnökség a saját kezdeményezésére is dönthet a fentiekről. Az Elnökség oly módon szervezi meg az EGSZB munkáját, hogy a CCMI kellő időben elkészíthesse a véleményét ahhoz, hogy a szekció azt figyelembe vehesse.
Ebben az esetben is egyedül ez a szekció számolhat be a Közgyűlés előtt. Véleményéhez azonban csatolnia kell a CCMI által kidolgozott véleménykiegészítést is.
(3)   Az elnök értesíti az érintett szekció elnökét a döntésről, valamint a határidőről, amelyen belül a szekciónak be kell fejeznie a munkáját.
(4)   Az elnök tájékoztatja az EGSZB-tagokat a felkérésről, valamint arról, hogy a téma mikor szerepel a plenáris ülés napirendjén.
38. cikk
Az elnök az Elnökséggel egyetértésben engedélyezheti egy szekció számára, hogy az Európai Parlament egyik bizottságával vagy a Régiók Bizottsága valamely szakbizottságával közösen tartson ülést.
39. cikk
Az eljárási szabályzatban meghatározott feltételek szerint felkért szekciókat azok elnöke hívja össze.
40. cikk
(1)   A szekciók üléseit a szekcióelnökök készítik elő együttműködésben az adott szekció elnökségével.
(2)   Az üléseket a szekcióelnök, illetve távollétében a szekció egyik alelnöke vezeti.
41. cikk
(1)   A szekcióülés akkor határozatképes, ha azon a rendes tagok több mint a fele jelen van vagy képviselteti magát.
(2)   Határozatképesség hiányában az elnök berekeszti az ülést, és a belátása szerinti időpontra, illetve az általa meghatározott módon, de még ugyanarra a napra új ülést hív össze, mely a jelen lévő vagy a képviselt tagok számától függetlenül határozatképes.
42. cikk
A szekció az előadó, illetve adott esetben a társelőadó által ismertetett véleménytervezet alapján fogadja el a véleményt.
43. cikk
(1)   A szekcióvélemény kizárólag az eljárási szabályzat 61. cikkében meghatározott eljárás alapján a szekció által elfogadott szövegeket tartalmazhat.
(2)   Az elutasított módosító indítványok szövegét a szavazás eredményének megjelölésével mellékletként csatolni kell a véleményhez, amennyiben a támogató szavazatok száma eléri az összes leadott szavazat számának legalább egynegyedét.
44. cikk
A szekcióvéleményt a 43. cikk rendelkezései szerint csatolt dokumentumokkal együtt a szekcióelnök átadja az EGSZB elnökének, majd az EGSZB Elnöksége a lehető leghamarabb az EGSZB elé terjeszti. Ezeket a dokumentumokat kellő időben hozzáférhetővé teszik az EGSZB tagjai számára.
45. cikk
A szekcióüléseken folytatott vitákról rövid jegyzőkönyv készül. Ezt a jegyzőkönyvet jóváhagyásra a szekció elé terjesztik.
46. cikk
Az elnök az Elnökséggel vagy adott esetben a Közgyűléssel egyetértésben új vizsgálatot kérhet a szekciótól, amennyiben úgy véli, hogy nem tartották be az eljárási szabályzatnak a vélemény kidolgozására vonatkozó előírásait, vagy úgy ítéli meg, hogy további vizsgálatra van szükség.
47. cikk
(1)   A 20. cikk (2) bekezdésének sérelme nélkül a szekciók előkészítő munkája általában tanulmányozócsoportok keretében zajlik.
(2)   Az előadó, akit az általa felkért szakértő és adott esetben egy vagy több társelőadó is segít munkájában, megvizsgálja a felvetett témakört, figyelembe veszi a kifejtett álláspontokat, és ezek alapján összeállítja a véleménytervezetet, amelyet továbbít a szekcióelnöknek.
(3)   A tanulmányozócsoportok ülésein nem kerül sor szavazásra.
B.   A PLENÁRIS ÜLÉS MUNKÁJA
48. cikk
Az EGSZB tagjainak összességéből álló Közgyűlés plenáris ülések keretében ül össze.
49. cikk
(1)   A plenáris üléseket az Elnökséggel együtt az elnök készíti elő. A munka megszervezése érdekében az Elnökség minden plenáris ülés előtt és esetleg az ülések alatt is összeül.
(2)   Az Elnökség minden vélemény esetében meghatározhatja a plenáris ülésen lefolytatandó általános vita időtartamát.
50. cikk
(1)   Az Elnökség által az Elnöki Testület javaslatára, a csoportelnökök együttműködésével meghatározott napirendtervezetet az EGSZB elnöke a plenáris ülés kezdete előtt legalább tizenöt nappal megküldi az EGSZB minden tagjának, valamint az Európai Parlamentnek, a Tanácsnak és az Európai Bizottságnak.
(2)   A napirendtervezetet minden plenáris ülésszak megnyitásakor a Közgyűlés elé terjesztik jóváhagyásra. Miután a napirendet elfogadták, az egyes napirendi pontokat azon az ülésen kell megvitatni, amelyikre azokat előirányozták. Az EGSZB tanácskozásaihoz szükséges dokumentumokat a 44. cikk rendelkezéseinek megfelelően bocsátják a tagok rendelkezésére.
51. cikk
(1)   Az EGSZB plenáris ülése akkor határozatképes, ha a tagok több mint fele jelen van vagy képviselteti magát.
(2)   Határozatképesség hiányában az elnök berekeszti az ülést, és a belátása szerinti időpontra, de még ugyanazon az ülésszakon belül új ülést hív össze, mely a jelen lévő vagy képviselt tagok számától függetlenül határozatképes.
52. cikk
A napirend jóváhagyása során az elnök adott esetben valamely aktuális téma megvitatását is bejelentheti.
53. cikk
Az EGSZB módosíthatja a napirendtervezetet olyan állásfoglalás-tervezetek megvitatása érdekében, amelyeket a 35. cikkben meghatározott eljárással összhangban nyújtottak be.
54. cikk
(1)   Az elnök megnyitja az ülést, vezeti a vitát és ügyel a szabályzat betartására. Munkáját az alelnökök segítik.
(2)   Távolléte esetén az elnököt az alelnökök helyettesítik. Az alelnökök távollétében a helyettesítés az Elnökség legidősebb tagjának a feladata.
(3)   Az EGSZB annak a szekciónak a munkájára alapozza tanácskozását, amely illetékes abban, hogy beszámoljon a Közgyűlés előtt.
(4)   Abban az esetben, ha egy szekció egy szöveget úgy fogad el, hogy az ellenszavazatok száma ötnél kevesebb, az Elnökség javasolhatja, hogy azt a vita nélküli szavazási eljárás szerint vegyék fel a plenáris ülés napirendjére.
Ez az eljárás nem alkalmazható, ha:
—
legalább 25 tag ellenzi,
—
a plenáris ülésen megvitatandó módosító indítványokat nyújtottak be,
—
vagy az érintett szekció úgy dönt, hogy a szöveget meg kell vitatni a plenáris ülésen.
(5)   Ha a szöveg nem nyeri el a Közgyűlés szavazatainak többségét, az elnök – a Közgyűlés egyetértésével – további vizsgálat céljából visszaküldheti azt az illetékes szekciónak, vagy kijelölhet egy főelőadót, aki még ugyanezen vagy egy későbbi ülésszak alkalmával újabb szövegtervezetet terjeszt elő.
55. cikk
(1)   A módosító indítványokat írásban, az előterjesztők aláírásával ellátva, a plenáris ülés megnyitása előtt el kell juttatni a titkárságra.
(2)   A Közgyűlés munkájának megfelelő megszervezése érdekében az Elnökség megállapítja a módosító indítványok benyújtásának szabályait.
(3)   Az EGSZB azonban a szöveget megvitató ülés megnyitásáig lehetővé teszi a legalább huszonöt tag aláírásával ellátott módosító indítványok benyújtását.
(4)   A módosító indítványban szerepelnie kell a hivatkozott szöveghely megjelölésének, valamint egy rövid indokolásnak is. A tartalmi és formai szempontból egymást ismétlő módosító indítványok megtárgyalását összevonják.
(5)   Módosító indítvány esetén a Közgyűlés általában csak az indítvány előterjesztőjét, egy ellene szólót és az előadót hallgatja meg.
(6)   A módosító indítvány megvitatása során az előadó – a szóban forgó módosítás előterjesztőjének egyetértésével – szóbeli javaslatot tehet kompromisszumos megoldásra. Ilyen esetben a Közgyűlés csak a kompromisszumos javaslatról szavaz.
(7)   Adott esetben az EGSZB elnöke – az illetékes szekció elnökével és előadójával együttműködésben – javasolhatja az EGSZB-nek, hogy a módosító indítványokat úgy dolgozzák fel, hogy a végleges szöveg összhangja megmaradjon.
56. cikk
(1)   Az olyan módosító indítványt vagy módosító indítványcsomagot, amely a szekció vagy a konzultatív bizottság által előterjesztett véleménytől alapvetően különböző álláspontot fogalmaz meg, ellenvéleménynek kell tekinteni. Az ellenvélemény rövid, tömör és autonóm: tartalmaz következtetéseket és magyarázatot.
(2)   A csoportok jogosultak azt kérni az Elnökségtől, hogy egy vagy több módosító indítványt ellenvéleménynek minősítsen.
(3)   Az Elnökség az érintett szekció vagy konzultatív bizottság elnökével folytatott konzultációt követően hozza meg határozatát.
(4)   Egy vagy több módosító indítvány ellenvéleménynek minősítését követően az Elnökség dönthet úgy, hogy a véleményt a hozzá kapcsolódó ellenvéleménnyel együtt újabb megtárgyalás céljából visszaküldi az érintett szekcióhoz vagy konzultatív bizottsághoz, amennyiben a vélemény elfogadására megszabott határidő ezt lehetővé teszi.
(5)   Amennyiben egy módosító indítványt nem nyújtottak be kellő időben ahhoz, hogy az Elnökség határozhasson az ellenvéleménnyé minősítésről, ezt a határozatot, valamint az érintett szervhez történő esetleges visszaküldésre vonatkozó határozatot a Közgyűlés hozza meg a kibővített Elnöki Testület javaslatára és az említett szerv elnökével folytatott konzultációt követően.
(6)   Ha az (5) bekezdésben említett esetben az ügyet nem küldik vissza az érintett szervhez, illetve ha a javasolt szöveget nem tekintik ellenvéleménynek, a Közgyűlés azonos módon szavaz az előterjesztett módosító indítványokról, mint a csoportok módosító indítványairól.
(7)   Ha az ellenvélemény a plenáris ülésen megszerzi a szavazatok többségét, elfogadottnak tekintendő.
Annak eldöntésére, hogy az eredeti szöveget csatolják-e az elfogadott véleményhez, újabb szavazásra kerül sor. Az eredeti szöveget akkor csatolják az új szöveghez, ha megszerzi a leadott szavazatok legalább egynegyedét.
(8)   Ha az ellenvélemény nem szerzi meg a szavazatok többségét, de megszerzi a leadott szavazatok legalább egynegyedét, akkor ezt a szöveget csatolják az eredeti véleményhez.
57. cikk
(1)   Az elnök a saját kezdeményezése vagy valamely tag kérése alapján felszólíthatja a Közgyűlést, hogy határozzon a felszólalások időtartamának és a felszólalók számának korlátozásáról, az ülés elnapolásáról, illetve a vita lezárásáról. A vita lezárását követően a szólás joga már csak a szavazás után, szavazatindoklás céljából és az elnök által megszabott időtartamra adható meg.
(2)   Ügyrendi javaslat előterjesztése céljából bármely tag bármikor soron kívül szót kérhet és kaphat.
58. cikk
(1)   Az egyes plenáris ülésekről jegyzőkönyv készül, amelyet az EGSZB elé terjesztenek jóváhagyásra.
(2)   A jegyzőkönyv végleges változatát az EGSZB elnöke és főtitkára írja alá.
59. cikk
(1)   Az EGSZB véleménye a jogi hivatkozások megjelölése mellett indokolást, valamint az EGSZB-nek a témakör egészéről alkotott véleményét tartalmazza.
(2)   A vélemény egészére vonatkozó szavazás eredménye az eljárásról szóló részben szerepel. Név szerinti szavazás esetén a szavazók nevét is fel kell tüntetni.
(3)   A plenáris ülésen elutasított módosító indítványok szövegét és indokolását a szavazás eredményének megjelölésével mellékletként csatolni kell a véleményhez, amennyiben a támogató szavazatok száma eléri az összes leadott szavazat legalább egynegyedét. Ez a szabály az ellenvéleményekre is vonatkozik.
(4)   Az EGSZB véleményéhez a szekcióvéleménynek azokat a szövegrészeit is csatolni kell mellékletként, a szavazás eredményének megjelölésével, amelyeket a Közgyűlés által elfogadott módosító indítványok következtében elutasítottak, amennyiben a támogató szavazatok száma eléri az összes leadott szavazat legalább egynegyedét.
(5)   Ha az EGSZB 30. cikk alapján létrehozott csoportjainak vagy 31. cikk alapján létrehozott, gazdasági és társadalmi érdekeket képviselő kategóriáinak egyike a Közgyűlés elé terjesztett kérdésben eltérő, de egységes álláspontot képvisel, a témában folytatott vitát lezáró név szerinti szavazást követően a szóban forgó álláspontot rövid nyilatkozatban megfogalmazhatja, melyet mellékletként a véleményhez kell csatolni.
60. cikk
(1)   Az EGSZB által elfogadott véleményeket és a plenáris ülés jegyzőkönyvét továbbítják az Európai Parlamentnek, a Tanácsnak és az Európai Bizottságnak.
(2)   Az EGSZB által elfogadott vélemények bármely más érintett intézménynek vagy szervezetnek is továbbíthatók.
III. CÍM
ÁLTALÁNOS RENDELKEZÉSEK
I. fejezet
A SZAVAZÁS SZABÁLYAI
61. cikk
(1)   Az érvényesen leadott szavazatok a következők: „igen”, „nem” vagy „tartózkodom”.
(2)   Ha az eljárási szabályzat másként nem rendelkezik, az EGSZB és szervei szövegeinek és határozatainak elfogadása a leadott „igen” vagy „nem” szavazatok többsége alapján történik.
(3)   A szavazatok leadása nyílt szavazással, név szerinti szavazással vagy titkos szavazással történik.
(4)   Az EGSZB jelen lévő vagy más által képviselt tagjai egynegyedének kérésére az állásfoglalásról, a módosító indítványról, az ellenvéleményről, a vélemény egészéről vagy bármilyen más szövegről név szerint történik a szavazás.
(5)   A különböző reprezentatív tisztségekre történő megválasztás mindig titkos szavazással történik. Más esetekben akkor kell titkos szavazást tartani, ha azt az EGSZB jelen lévő vagy más által képviselt tagjainak többsége kéri.
(6)   Ha a szavazáson az „igen” és a „nem” szavazatok száma egyenlő, az ülést vezető elnök szavazata dönt.
(7)   Az a tény, hogy az előadó elfogad egy módosító indítványt, nem indok arra, hogy az adott módosító indítványt ne bocsássák szavazásra.
II. fejezet
SÜRGŐSSÉGI ELJÁRÁS
62. cikk
(1)   Amennyiben az Európai Parlament, a Tanács vagy az Európai Bizottság által az EGSZB számára kitűzött határidő miatt sürgősen kell véleményt kibocsátani, a sürgősségi eljárás akkor alkalmazható, ha az elnök megállapítja, hogy erre a vélemény kellő időben történő elfogadása érdekében szükség van.
(2)   Amennyiben az EGSZB tartja sürgősnek a kérdést, az elnök az Elnökséggel való előzetes konzultáció nélkül, azonnal meghozhat minden szükséges intézkedést annak érdekében, hogy biztosítsa az EGSZB munkájának elvégzését. Az elnök tájékoztatja az Elnökség tagjait ezekről az intézkedésekről.
(3)   A sürgősségi eljárás során az elnök által hozott intézkedések a következő plenáris ülésen az EGSZB elé kerülnek jóváhagyásra.
63. cikk
(1)   Ha a szekció számára kitűzött határidő miatt kell sürgősen kidolgozni a véleményt, akkor a szekcióelnök a munka megszervezését tekintve a három csoportelnök egyetértésével eltérhet az eljárási szabályzatnak a szekciók munkájának megszervezésére vonatkozó rendelkezéseitől.
(2)   A szekcióelnök által hozott intézkedések a következő ülésen a szekció elé kerülnek jóváhagyásra.
III. fejezet
TÁVOLLÉT ÉS KÉPVISELET
64. cikk
(1)   Az EGSZB bármely tagjának, aki nem tud részt venni egy olyan ülésen, amelyre megfelelő módon meghívták, távollétéről előzetesen tájékoztatnia kell az érintett elnököt.
(2)   Ha az EGSZB valamely tagja több mint három egymást követő plenáris ülésről távol marad anélkül, hogy képviseltetné magát és elfogadható magyarázatot adna, az elnök az Elnökséggel folytatott konzultációt követően, és miután a szóban forgó tagot felszólította távolmaradásának megindokolására, kérheti a Tanácstól a tag megbízatásának megszüntetését.
(3)   Ha valamely szekció tagja több mint három egymást követő szekcióülésről távol marad anélkül, hogy képviseltetné magát és elfogadható magyarázatot adna, a szekcióelnök a szóban forgó tagot, miután felszólította távolmaradásának megindokolására, felkérheti arra, hogy intézkedjen a szekcióban történő helyettesítéséről. A szekcióelnök erről értesíti az EGSZB Elnökségét.
65. cikk
(1)   Az EGSZB bármely tagja, aki nem tud részt venni valamely plenáris vagy szekcióülésen, az érintett elnök tájékoztatása után szavazati jogát írásban átruházhatja az EGSZB vagy a szekció egy másik tagjára.
(2)   Egy tag sem rendelkezhet egynél több ráruházott szavazattal a plenáris ülésen vagy a szekcióülésen.
66. cikk
(1)   Bármely tag, aki nem tud részt venni egy olyan ülésen, amelyre megfelelő módon meghívták, az érintett elnöknek – közvetlen, vagy csoportja titkárságának közvetítésével történő – írásbeli tájékoztatása után az EGSZB egy másik tagjával képviseltetheti magát. Ez a lehetőség nem vonatkozik az EGSZB Elnökségének és a pénzügyi és költségvetési bizottságnak az üléseire.
(2)   A képviseleti megbízás kizárólag arra az ülésre érvényes, amelyre vonatkozóan kiállították.
(3)   A tanulmányozócsoportok létrehozásakor a csoport bármely tagja kérheti, hogy az EGSZB egy másik tagja helyettesítse. A helyettesítés egy adott témakörre, a szekció e témakörrel kapcsolatos munkájának teljes időtartamára érvényes, és nem vonható vissza. A helyettesítés érvényét veszti annak a hivatali időnek a lejártakor, amelyben a helyettesítésről döntöttek, akkor is, ha a tanulmányozócsoport munkája a két és fél éves, illetve ötéves hivatali idő lejártáig nem ér véget.
IV. fejezet
AZ EGSZB DOKUMENTUMAINAK KÖZZÉTÉTELE ÉS TERJESZTÉSE
67. cikk
(1)   Az EGSZB a véleményeit az Európai Unió Hivatalos Lapjában teszi közzé. A közzététel szabályait a Tanács és az Európai Bizottság állapítja meg az EGSZB Elnökségével folytatott konzultációt követően.
(2)   Az EGSZB, az Elnökség és a szekciók tagjainak névjegyzékét, valamint minden, a tagságra vonatkozó módosítást közzé kell tenni az Európai Unió Hivatalos Lapjában és az EGSZB honlapján.
68. cikk
(1)   Az EGSZB az Európai Unióról szóló szerződés 1. cikke második bekezdésének rendelkezéseivel összhangban biztosítja döntéseinek átláthatóságát.
(2)   A főtitkár hozza meg azokat a szükséges intézkedéseket, amelyek biztosítják a nyilvánosság részére a megfelelő dokumentumokhoz való hozzáférési jogot.
(3)   Az Európai Unió működéséről szóló szerződés 24. cikkének negyedik bekezdése értelmében minden uniós polgárnak lehetősége van arra, hogy az EU bármely hivatalos nyelvén írásban forduljon az EGSZB-hez, és ugyanazon a nyelven kapjon választ.
69. cikk
(1)   Az EGSZB plenáris ülései és a szekcióülések nyilvánosak.
(2)   Valamely érintett intézmény vagy szerv kérésére, illetve az Elnökség javaslatára az EGSZB bizonyos, a konzultatív munkát nem érintő vitákat bizalmasnak nyilváníthat.
(3)   A többi ülés nem nyilvános. Indokolt esetben azonban a levezető elnök mérlegelése alapján megfigyelőként mások is részt vehetnek ezeken az üléseken.
70. cikk
(1)   Az uniós intézmények tagjai részt vehetnek és felszólalhatnak az EGSZB-nek és szerveinek ülésein.
(2)   Más szervek tagjait, valamint e szervek és az intézmények megfelelően felhatalmazott tisztviselőit fel lehet kérni arra, hogy az üléseken az ülés elnökének irányítása alatt részt vegyenek, ott felszólaljanak vagy kérdésekre válaszoljanak.
V. fejezet
A TAGOK MEGNEVEZÉSE, KIVÁLTSÁGAIK, MENTESSÉGEIK, A TAGOKRA VONATKOZÓ SZABÁLYZAT, A QUAESTOROK
71. cikk
(1)   Az EGSZB tagjainak megnevezése: „az Európai Gazdasági és Szociális Bizottság tagja”.
(2)   A Szerződésekhez csatolt, az Európai Unió kiváltságairól és mentességeiről szóló (7.) jegyzőkönyv IV. fejezete 10. cikkének rendelkezései az Európai Gazdasági és Szociális Bizottság tagjaira is vonatkoznak.
72. cikk
(1)   A tagokra vonatkozó szabályzat meghatározza az EGSZB tagjainak jogállását, jogait és kötelezettségeit, valamint a tevékenységüket, illetve az intézménnyel és annak szervezeti egységeivel való kapcsolatukat meghatározó szabályokat.
73. cikk
(1)   A magatartási kódex jogilag egyenértékű az eljárási szabályzattal és annak mellékletét képezi. Meghatározza az EGSZB tagjai, a konzultatív bizottságok küldöttei, a póttagok és a szakértők vonatkozásában alkalmazandó normákat és elveket.
(2)   A magatartási kódex alapján létrejön az etikai bizottság. A kódex ezenkívül meghatározza a normák és elvek megsértése esetén alkalmazandó eljárást és intézkedéseket is.
(3)   A magatartási kódexben lefektetett normák és elvek be nem tartása az ott megállapított intézkedések alkalmazásához vezethet.
74. cikk
(1)   A Közgyűlés az Elnökség javaslatára minden két és fél éves időszakra megválaszt három tagot, akik a quaestorok csoportját alkotják.
(2)   A quaestorok nem lehetnek egyben a következő testületek tagjai is:
—
az EGSZB Elnöksége,
—
a pénzügyi és költségvetési bizottság (CAF),
—
az auditbizottság,
—
az etikai bizottság.
(3)   A quaestorok csoportjának funkciói a következők:
a)
figyelemmel kíséri a tagokra vonatkozó szabályzatot, és gondoskodnak annak megfelelő végrehajtásáról;
b)
a tagokra vonatkozó szabályzat tökéletesítésére és továbbfejlesztésére vonatkozó javaslatokat dolgoz ki;
c)
megfelelő intézkedések megtételével igyekszik megoldani a tagokra vonatkozó szabályzat alkalmazásához kapcsolódó esetleges kétséges vagy konfliktushelyzeteket;
d)
a tagokra vonatkozó szabályzat alkalmazását illetően biztosítja az EGSZB tagjai és a főtitkárság közötti kapcsolatot.
VI. fejezet
A TAGOK MEGBÍZATÁSÁNAK MEGSZŰNÉSE, ÖSSZEFÉRHETETLENSÉG
75. cikk
(1)   Az EGSZB tagjainak megbízatása akkor jár le, amikor az EGSZB tisztújításakor a Tanács által rögzített ötéves időszak véget ér.
(2)   Az EGSZB egyes tagjainak megbízatása lemondás, felmentés, elhalálozás, vis maior vagy összeférhetetlenség esetén szűnik meg.
(3)   Az EGSZB-tagság összeférhetetlen a kormánytagsággal, a parlamenti tagsággal, az Európai Unió valamely intézményének tagságával, a Régiók Bizottsága tagságával, az Európai Beruházási Bank igazgatótanácsának tagságával és az Európai Uniónál aktív státuszban végzett tisztviselői vagy egyéb alkalmazotti munkával.
(4)   A lemondást az elnöknek címezve, írásban kell benyújtani.
(5)   A felmentés feltételeiről az eljárási szabályzat 64. cikkének (2) bekezdése rendelkezik. Amennyiben a Tanács a megbízatás megszüntetése mellett dönt, megindítja az új tag kinevezésére irányuló eljárást.
(6)   Lemondás, elhalálozás, vis maior vagy összeférhetetlenség esetén az elnök tájékoztatja a Tanácsot, amely megállapítja az üresedést, és megindítja az új tag kinevezésére irányuló eljárást. Lemondás esetén azonban a megbízatásáról lemondó tag mindaddig hivatalában marad, amíg a helyébe lépő tag kinevezése hatályba nem lép, kivéve, ha a megbízatásáról lemondó tag nem jelzi ezzel ellentétes szándékát.
(7)   Az új tagot az e cikk (2) bekezdésében meghatározott minden esetben a megbízatás fennmaradó időtartamára nevezik ki.
76. cikk
(1)   Az Elnökség tagjainak legalább háromnegyede által elfogadott elnökségi javaslatra az elnök ellen súlyos és kellően alátámasztott okból bizalmatlansági indítvány nyújtható be a Közgyűléshez.
Ebben az esetben ez a bizalmatlansági indítvány lesz a következő plenáris ülés első napirendi pontja.
(2)   A Közgyűlés titkos szavazással és a szavazati jogok átruházásának lehetősége nélkül határoz, miután egymás után meghallgatta mindegyik csoport egy-egy tagját és az Elnöki Testület álláspontjukat ismertetni kívánó tagjait, végül pedig az elnököt.
Az indítvány akkor minősül elfogadottnak, ha azt a jelen lévő tagok háromnegyedes többsége elfogadta. Ellenkező esetben az indítvány elutasítottnak minősül.
(3)   Bizalmatlansági indítvány elfogadása esetén a Közgyűlés haladéktalanul intézkedik arról, hogy az elnök helyébe az elnök csoportjának valamely tagja lépjen.
Ilyenkor a Közgyűlés elnöki tisztségét ideiglenesen az EGSZB ahhoz a csoporthoz tartozó alelnöke látja el, amely be fogja tölteni az EGSZB soron következő elnökségét.
(4)   Amennyiben a Közgyűlés nem tud haladéktalanul intézkedni a pótlásról, munkáját felfüggeszti, hogy a csoportok javaslatot fogalmazhassanak meg, és a Közgyűlés ideiglenes elnöki tisztét betöltő tag lehetőség szerint még aznapra ismételten összehívja a Közgyűlést.
(5)   Az elnök helyébe lépő, azonos csoporthoz tartozó tag az eredetileg meghatározott hivatali idő végéig a helyén marad.
VII. fejezet
AZ EGSZB IGAZGATÁSA
77. cikk
(1)   Az EGSZB-t munkájában a főtitkárság segíti a főtitkár irányításával, aki az Elnökséget képviselő elnök felügyelete alatt gyakorolja tevékenységét.
(2)   A főtitkár tanácsadói minőségben részt vesz az Elnökség ülésein, és vezeti azok jegyzőkönyvét.
(3)   A főtitkár az Elnökség előtt ünnepélyes esküt tesz, hogy feladatát teljes pártatlansággal és lelkiismeretesen fogja ellátni.
(4)   A főtitkár gondoskodik a Közgyűlés, az Elnökség és az elnök által hozott döntéseknek az eljárási szabályzatban foglaltak szerint történő végrehajtásáról. Háromhavonta írásban tájékoztatja az elnököt az igazgatási, szervezési és személyzeti kérdésekkel kapcsolatban meghozott vagy tervezett végrehajtási rendelkezésekről és kritériumokról.
(5)   A főtitkár – az elnök által meghatározott korlátozásokkal – átruházhatja a hatáskörét.
(6)   Az Elnökség a főtitkár javaslata alapján úgy határozza meg a főtitkárság szervezeti felépítését, hogy az képes legyen biztosítani az EGSZB és szervei működését, és segíteni tudja annak tagjait megbízatásuk gyakorlásában, különösen az ülések lebonyolításában és a vélemények kidolgozásában.
(7)   Az EGSZB elnökének felhatalmazása alapján a főtitkárra átruházott hatáskörök ideiglenesek: legkésőbb az elnök megbízatásának lejártával megszűnnek.
78. cikk
Új főtitkár kinevezése a következő eljárás szerint történik:
(1)
Az Elnökség:
—
határoz a főtitkári poszt státuszáról (tisztviselő vagy ideiglenes alkalmazott), kijelöl egy három tagból álló szerkesztőbizottságot, és ezt követően meghatározza az álláshirdetés részletes tartalmát,
—
kijelöl egy előválogatásért felelős, az EGSZB hat tagjából álló bizottságot, továbbá megállapítja azokat a határidőket, amelyeken belül e bizottságnak ismertetnie kell munkája eredményeit az Elnökség előtt.
(2)
Az előválogatásért felelős bizottság feladata az, hogy megvizsgálja a pályázatokat, lebonyolítsa a felvételi beszélgetéseket, indokolással ellátott jelentést készítsen, amely a pályázókat a kompetenciáik alapján, az álláshirdetésben meghatározott eljárás és kritériumok szerint rangsorolja, valamint javaslatot tegyen a posztra alkalmas jelöltre vagy jelöltlistára.
(3)
Az előválogatásért felelős bizottság függetlenül, pártatlanul és bizalmasan végzi munkáját az Elnökség által az említett bizottság felállításakor meghatározott feltételek alapján.
A bizottság segítséget kap az EGSZB titkárságának illetékes szolgálataitól, és szükség esetén külső szakvéleményt is kérhet.
(4)
Az Elnökség az előválogatásért felelős bizottság jelentésének tanulmányozását követően hozza meg végleges határozatát, amennyiben szükséges, többfordulós szavazással.
Azt a jelöltet, aki az első fordulóban megszerzi az összes – a távollévőket is ideértve számított – elnökségi tag több mint felének támogató szavazatát, anélkül nevezik ki, hogy második fordulóra kerülne sor.
Amennyiben elsőre egyetlen jelölt sem teljesíti ezt a feltételt, az Elnökség második fordulót tart, melyben a két legtöbb szavazatot elért jelöltre szavaznak, és ennek eredményeképpen azt a jelöltet nevezi ki, aki megszerzi a jelen lévő elnökségi tagok többségének támogató szavazatát.
Szavazategyenlőség esetén, melynek következtében nem lehet csak két jelöltet megtartani az első forduló után vagy kinevezni a főtitkárt a második forduló után, a következő lehetséges napra új elnökségi ülést kell összehívni a főtitkár kinevezése céljából.
79. cikk
(1)   Minden olyan jogkört, melyet az Európai Unió tisztviselőinek személyzeti szabályzata a kinevezésre jogosult hatóságra ruház, illetve az Európai Unió egyéb alkalmazottaira vonatkozó alkalmazási feltételek (EAAF) a munkaszerződés-kötési jogkörrel rendelkező hatóságra ruháznak, a főtitkár esetében az Elnökség gyakorol.
(2)   Az Európai Unió tisztviselőinek személyzeti szabályzata által biztosított kinevezési jogkört a következők gyakorolják:
—
a főtitkárhelyetteseket és az igazgatókat illetően, a személyzeti szabályzat 29., 30., 31., 40., 41., 49., 50., 51., 78. cikkének és a 90. cikk (1) bekezdésének alkalmazása esetén – a főtitkár javaslata alapján – az Elnökség; a személyzeti szabályzat egyéb rendelkezéseinek (ideértve a 90. cikk (2) bekezdését is) alkalmazása esetén pedig – a főtitkár javaslata alapján – az elnök,
—
az
—
igazgatóhelyetteseket,
—
osztályvezetőket illetően
a főtitkár javaslata alapján és a kibővített Elnöki Testülettel folytatott konzultációt követően az elnök,
—
az AD besorolási csoportba tartozó, osztályvezetői vagy magasabb vezetői posztot be nem töltő tisztviselőket, valamint az AST és az AST/SC besorolási csoportba tartozó tisztviselőket illetően a főtitkár.
(3)   Az EAAF által biztosított munkaszerződés-kötési jogkörrel rendelkeznek:
—
a főtitkár-helyettesi vagy igazgatói posztra kinevezett ideiglenes alkalmazottakat illetően és az EAAF 11., 17., 33. és 48. cikkének alkalmazása esetén – a főtitkár javaslata alapján – az Elnökség; az EAAF többi rendelkezésének alkalmazása esetén – a főtitkár javaslata alapján – az elnök,
—
az igazgatóhelyettesi vagy osztályvezetői posztra kinevezett ideiglenes alkalmazottakat illetően – a főtitkár javaslata alapján – az elnök,
—
az AD besorolási csoportba tartozó, osztályvezetői vagy magasabb vezetői posztot be nem töltő ideiglenes alkalmazottakat és az AST és AST/SC besorolási csoportba tartozó ideiglenes alkalmazottakat illetően a főtitkár,
—
a különleges tanácsadókat és szerződéses alkalmazottakat illetően a főtitkár.
(4)   Az elnök gyakorolja azokat a hatásköröket, amelyeket a személyzeti szabályzat 110. cikke biztosít az intézmény számára a személyzeti szabályzatot és az intézmények közös megegyezéssel elfogadott szabályozásait megvalósító általános rendelkezések végrehajtása tekintetében. A többi általános jellegű rendelkezés tekintetében ezeket a hatásköröket a főtitkár gyakorolja.
(5)   Az Elnökség, az elnök és a főtitkár az ebben a cikkben meghatározott hatásköreit átruházhatja.
(6)   A fenti bekezdés alapján elfogadott átruházási határozatokban szerepelnie kell az átruházott hatáskör hatályának, korlátainak és időtartamának, valamint annak, hogy az így átruházott hatáskör átruházható-e további személyekre.
(7)   Tisztviselők főtitkárhelyettesi, igazgatói vagy igazgatóhelyettesi posztra, illetve a konzultatív munkák osztályának vezetői posztjára történő kinevezése esetében:
—
az álláshely megüresedését minden uniós intézményben egyidejűleg meghirdetik,
—
a pályázatok tanulmányozása előtt a főtitkár egy értékelési táblázatot hoz létre az álláshirdetés alapján,
—
a különböző pályázatok tanulmányozásakor a főtitkárt három elnökségi tag segíti munkájában,
—
az eljárás befejeztével a főtitkár a kinevezési javaslatát az Elnökség elé terjeszti, amely ennek alapján határoz.
80. cikk
(1)   A csoportokat titkárság segíti, amely közvetlenül az adott csoport elnökének van alárendelve.
(2)   A tisztviselők személyzeti szabályzata 37. cikke a) pontjának második franciabekezdése értelmében a csoportokhoz kirendelt tisztviselőket illetően a kinevezésre jogosult hatóság hatásköreinek gyakorlása – ideértve a csoporton belüli előmenetelükről való határozathozatalt is – a személyzeti szabályzat 38. cikkének alkalmazása tekintetében az érintett csoport elnökének javaslata alapján történik.
Amennyiben egy csoporthoz kirendelt tisztviselő visszatér az EGSZB titkárságához, akkor abba a fokozatba sorolják be, amelyre tisztviselőként jogosult lenne.
(3)   Az EAAF 2. cikkének c) pontja alapján a csoportokhoz kirendelt ideiglenes alkalmazottakat illetően a munkaszerződés-kötési jogkör gyakorlása az EAAF 8. cikke harmadik bekezdésének, 9. cikkének és 10. cikke harmadik bekezdésének alkalmazása tekintetében az érintett csoport elnökének javaslata alapján történik.
81. cikk
(1)   Az elnöknek külön titkársága van.
(2)   Az elnöki titkárság munkatársait a költségvetés keretein belül ideiglenes alkalmazottként veszik fel. A munkaszerződések aláírására jogosító hatáskört az elnök gyakorolja.
82. cikk
(1)   A főtitkár minden év június 1-je előtt az Elnökség elé terjeszti az EGSZB következő pénzügyi évre tervezett kiadásainak és bevételeinek előirányzatát. A pénzügyi és költségvetési bizottság az elnökségi vita előtt megvizsgálja a tervezetet, és adott esetben megjegyzéseket fűz hozzá vagy módosításokat javasol. Az Elnökség elkészíti az EGSZB tervezett bevételeire és kiadásaira vonatkozó kimutatást, melyet az Európai Unió általános költségvetésére alkalmazandó költségvetési rendeletben meghatározott feltételek mellett és határidőig továbbít.
(2)   Az EGSZB elnöke az Európai Unió általános költségvetésére alkalmazandó költségvetési rendelet alapján hajtja végre a bevételi és kiadási tervet, vagy ad utasítást ennek végrehajtására.
83. cikk
(1)   Auditbizottság jön létre, amely tanácsadó szerepet tölt be az elnök és az Elnökség mellett az audit terén. Feladatait teljes mértékben függetlenül, az Európai Unió általános költségvetésére alkalmazandó költségvetési rendeletnek és különösen a belső ellenőr hatásköreinek és feladatainak figyelembevételével látja el.
Az auditbizottság feladata, hogy felügyeljen minden jelentéstételre és belső ellenőrzési rendszer kidolgozására vonatkozó folyamatot, valamint a törvények, rendeletek, szakmai és etikai normák, valamint magatartási kódexek betartására vonatkozó minden nyomonkövetési eljárást.
(2)   Az auditbizottság az elnöknek nyújtja be jelentését, aki azt haladéktalanul továbbítja az Elnökségnek.
(3)   Az auditbizottság felépítését, összetételét, feladatkörét és működési szabályait az Elnökség határozata állapítja meg.
(4)   Az auditbizottság tagjait a csoportok javaslatára az Elnökség nevezi ki.
Az auditbizottságban való tagság összeférhetetlen az EGSZB Elnökségének, a pénzügyi és költségvetési bizottságnak és a quaestorok csoportjának tagságával.
(5)   Az auditbizottság elfogadja saját belső szabályait, amelyek alapján ellátja szerepét és feladatait, illetve érvényesíti felelősségi köreit, jogait és kötelezettségeit az e cikkben leírtaknak megfelelően.
(6)   Az auditbizottság tagjainak helyébe az e cikk (4) bekezdésének első albekezdésében előírt eljárás szerint állítanak új tagot.
84. cikk
Az EGSZB-nek szánt leveleket az elnöknek vagy a főtitkárnak kell címezni.
VIII. fejezet
ÁLTALÁNOS RENDELKEZÉSEK
85. cikk
Az eljárási szabályzatban említett pozíciók és feladatkörök megnevezése nőket és férfiakat egyaránt jelölhet.
86. cikk
(1)   Az eljárási szabályzat felülvizsgálatához az EGSZB abszolút többséggel hozott határozata szükséges.
(2)   Az eljárási szabályzat felülvizsgálatához az EGSZB úgynevezett eljárási szabályzati bizottságot állít fel. Az EGSZB főelőadót nevez ki, akinek feladata az új eljárási szabályzat tervezetének elkészítése.
(3)   Az eljárási szabályzat abszolút többséggel történő elfogadása után a Közgyűlés legfeljebb hatvan napra meghosszabbítja az eljárási szabályzati bizottság megbízatását, hogy az szükség esetén a végrehajtási rendelkezések módosítására irányuló javaslatot nyújtson be az Elnökségnek. Az Elnökség a csoportok véleményének meghallgatása után hozza meg döntését.
(4)   Az új eljárási szabályzat és a módosított végrehajtási rendelkezések hatálybalépésének napját az EGSZB határozza meg a szabályzat elfogadásakor.
87. cikk
Ez az eljárási szabályzat az Európai Unió Hivatalos Lapjában való közzétételének napján lép hatályba.
(1)  Ez az eljárási szabályzat a későbbiekben, 2003. február 27-én, 2004. március 31-én, 2006. július 5-én, 2008. március 12-én, 2010. július 14-én és 2019. február 20-án módosításra került.
MELLÉKLET
AZ EURÓPAI GAZDASÁGI ÉS SZOCIÁLIS BIZOTTSÁG TAGJAIRA VONATKOZÓ MAGATARTÁSI KÓDEX
I. RÉSZ
NORMÁK ÉS ELVEK
1. cikk
Általános elvek
(1)   Ez a magatartási kódex az EGSZB tagjaira vonatkozik. Az Európai Gazdasági és Szociális Bizottság Elnökségének 2020. októberi határozata szerint a kódex felülvizsgálata valamennyi kapcsolódó szöveg – például a tagokra vonatkozó szabályzat, az EGSZB eljárási szabályzata és szükség szerint bármely más szöveg – kiigazítását is maga után vonja.
Ez a kódex értelemszerűen alkalmazandó a konzultatív bizottságok küldötteire, a póttagokra és a szakértőkre is, kivéve e kódex 1. cikkének (2) bekezdését, 7. cikkének (3) bekezdését és 10. cikkét, amelyek csak az EGSZB tagjaira vonatkoznak.
(2)   Az EGSZB tagjai nem utasíthatók.
Feladataik ellátása során teljes mértékben függetlenek, és az Unió általános érdekében járnak el.
(3)   A tagok a Szerződésekben foglalt rendelkezések és az ezekből származtatott jog értelmében járnak el. Különböző szervezetekkel, valamint érdekképviseleti csoportosulásokkal fenntartott kapcsolatuk során függetlenségüket fenn kell tartaniuk.
(4)   A tagok irányadónak tekintik és betartják az alábbi általános magatartási elveket: feddhetetlenség, nyíltság, szorgalom, becsületesség, elszámoltathatóság, tisztelet mások iránt és az EGSZB hírnevének tiszteletben tartása.
(5)   Az Európai Unióról szóló szerződés 2. és 3. cikkével, valamint az Európai Unió Alapjogi Chartájával összhangban a tagok a feladataik ellátása során biztosítják az alapvető jogok és értékek, például az emberi méltóság, a megkülönböztetésmentesség, a tolerancia, a szabadság, a szolidaritás, a jogállamiság elve, valamint a nemek közötti egyenlőség előmozdítását, hatékony védelmét és tiszteletben tartását.
(6)   A tagok kötelezettséget vállalnak arra, hogy feladataik végzése során a kölcsönös tisztelet szellemében a lehető legjobb konszenzus kialakítására törekednek.
(7)   Feladataik ellátása során a tagok kizárólag az általános érdeket követve járnak el, és semmilyen közvetlen vagy közvetett anyagi hasznot vagy más ellenszolgáltatást nem szereznek, illetve annak megszerzésére nem törekszenek.
(8)   Ha valamely tag – akár szándékosan, akár gondatlanságból – nem tesz eleget kötelezettségeinek, illetve a tagságából adódó feladatok ellátása során közvetlen vagy közvetett anyagi hasznot vagy más ellenszolgáltatást szerez vagy erre törekszik, akkor rá az e kódexben előírt intézkedések alkalmazandók.
2. cikk
Magatartási elvek
(1)   A tagok magatartását a kölcsönös tiszteletnek kell jellemeznie, és annak a Szerződésekben és különösen az Alapjogi Chartában meghatározott értékeken és elveken kell nyugodnia.
(2)   A tagok kötelezettséget vállalnak arra, hogy tiszteletben tartják az EGSZB-t, valamint a tagok és a személyzet méltóságát, és őrzik az intézmény hírnevét.
(3)   A tagok nem akadályozhatják az EGSZB tevékenységének zökkenőmentes végzését, a biztonság és rend fenntartását az EGSZB épületeiben, illetve az EGSZB berendezéseinek működését.
(4)   A tagok nem zavarhatják meg az ülések rendjét, és tartózkodniuk kell a nem megfelelő magatartástól.
Nyelvhasználatuk és viselkedésük nem lehet becsmérlő, rasszista, szexista, homofób, idegengyűlölő vagy sértő.
(5)   E cikk alkalmazása egyéb tekintetben nem korlátozhatja a viták élénkségét és a tagok szólásszabadságát.
(6)   A volt tagokat megbízatásuk megszűnését követően is kötik a feddhetetlenség és a diszkréció etikai normái. A volt tagok a megbízatásuk megszűnését követően két évig nem lobbizhatnak a tagoknál vagy alkalmazottaknál saját vállalkozásuk, illetve munkáltatójuk vagy ügyfelük vállalkozása nevében olyan kérdésekben, amelyekkel összefüggésben fontos pozíciót töltenek be, vagy jelentéseket készítenek.
3. cikk
Információk nyilvánosságra hozatala
(1)   A tagok tartózkodnak a feladataik ellátása során tudomásukra jutott, érzékenynek minősített információk jogosulatlan nyilvánosságra hozatalától, kivéve ha az említett információt már nyilvánosságra hozták, vagy az a nyilvánosság számára hozzáférhető.
(2)   Az EGSZB elhagyását követően is köti őket ez a kötelezettség.
4. cikk
Megfelelő magatartás
(1)   Feladataik ellátása során a tagok az e magatartási kódexben lefektetett szabályoknak és kötelezettségeknek megfelelően járnak el, méltósággal és tisztelettel, valamint előítélet és megkülönböztetés nélkül.
(2)   A tagok professzionális magatartást tanúsítanak, és a többi taggal, valamint a személyzettel való kapcsolatukban tartózkodnak a megalázó vagy bántó viselkedéstől, a sértő vagy diszkriminatív nyelvhasználattól vagy bármely más etikátlan, lealacsonyító vagy jogellenes cselekedettől.
(3)   A tagok nem biztathatnak vagy ösztönözhetnek más tagokat vagy alkalmazottakat arra, hogy megsértsék, megkerüljék vagy figyelmen kívül hagyják a hatályos jogszabályokat, az EGSZB belső szabályait vagy ezt a kódexet, és nem fogadhatják el a felelősségi körükbe tartozó alkalmazottak ilyen magatartását.
(4)   Az EGSZB hatékony működésének biztosítása érdekében a tagok – megfelelő diszkréció mellett – törekednek arra, hogy a más tagokat vagy a felelősségi körükbe tartozó alkalmazottakat érintő nézeteltéréseket vagy konfliktusokat haladéktalanul, tisztességesen és hatékonyan kezeljék.
5. cikk
A zaklatás megelőzése
(1)   A tagok tartózkodnak a lelki vagy szexuális zaklatás minden formájától (1).
(2)   Szükség esetén a tagok haladéktalanul és teljes körűen együttműködnek a konfliktusok és (lelki, fizikai vagy szexuális) zaklatási esetek kezelésére szolgáló eljárások során, ideértve azt is, hogy zaklatásra vonatkozó bármely panasz esetén haladéktalanul reagálnak.
(3)   A tagok lehetőséget és ösztönzést kapnak arra, hogy külön képzésen vegyenek részt a munkahelyi konfliktusok és zaklatás, valamint az olyan kötelességszegések vagy magatartásformák megelőzéséről, amelyek ellentétben állnának az európai értékekkel.
6. cikk
Feddhetetlenség és pénzügyi átláthatóság
(1)   A tagok a Tanács által meghatározott juttatásokra jogosultak, de az EGSZB-től nem kapnak díjazást.
(2)   Az EGSZB nem téríti meg még egyszer azokat a kiküldetéseket vagy tevékenységeket, amelyeket egy harmadik fél részben vagy egészben megtérített.
Ha egy kiküldetést vagy tevékenységet egy harmadik fél részben vagy egészben megtérít, miután azt korábban már az EGSZB is megtérítette, a tag erről haladéktalanul tájékoztatja a főtitkárságot, és a költségtérítést a harmadik féltől kapott összeg erejéig visszafizeti az EGSZB-nek.
(3)   Feladataik ellátása során a tagok nem fogadhatnak el 150 eurót meghaladó értékű ajándékot vagy juttatást.
Amennyiben a diplomáciai szokásokkal és az udvariassági normákkal összhangban ezen összeget meghaladó ajándékokat kapnak, azokat az EGSZB legközelebbi ülésén való megjelenésükkor átadják a főtitkárságnak.
Az elnök határoz arról, hogy ezek az ajándékok, illetve a hasonló értékű, személyesen neki adott ajándékok az EGSZB tulajdonába kerüljenek-e, vagy pedig egy megfelelő karitatív szervezetnek adományozzák-e őket.
A főtitkárság nyilvántartást vezet az 150 eurót meghaladó értékű ajándékokról, amelyet kérésre nyilvánosan hozzáférhetővé tesz.
(4)   A tagok betartják az EGSZB rájuk vonatkozó valamennyi pénzügyi szabályát.
7. cikk
A pénzügyi érdekeltségekről szóló nyilatkozat
(1)   A tagok az átláthatóság elvével összhangban hivatalba lépésükkor nyilatkozatot nyújtanak be az elnöknek pénzügyi érdekeltségeikről.
A nyilatkozatokat évente, január 1-jén kell benyújtani, és abban az esetben, ha a tagok hivatali ideje alatt változás áll be a benyújtandó információkban, a lehető leghamarabb, de legkésőbb a szóban forgó változástól számított két hónapon belül új nyilatkozatot kell benyújtani.
(2)   A pénzügyi érdekeltségekről szóló nyilatkozat a tagokra vonatkozó szabályzat 5a. cikkében felsorolt információkat tartalmazza.
(3)   Az EGSZB-tag nem választható meg az EGSZB vagy valamely EGSZB-testület tisztségviselőjének, nem nevezhető ki előadónak, illetve nem vehet részt kiküldetésekben vagy tevékenységekben, amennyiben nem nyújtotta be vagy nem frissítette a pénzügyi érdekeltségeiről szóló nyilatkozatát.
(4)   A konzultatív bizottságok küldöttei, a póttagok és a szakértők a pénzügyi érdekeltségeikről szóló nyilatkozatuk benyújtásáig vagy frissítéséig nem kaphatnak juttatásokat az EGSZB-től.
(5)   Amennyiben az elnök olyan információkhoz jut, amelyek alapján úgy véli, hogy valamely tagnak a pénzügyi érdekeltségeiről szóló nyilatkozata jelentős hibát tartalmaz vagy elavult, vagy észszerűen feltételezhető, hogy összeegyeztethetetlenséghez vezet a tag e magatartási kódexben meghatározott kötelezettségeivel, az elnök konzultálhat az etikai bizottsággal.
Az elnök adott esetben felkérheti a tagot arra, hogy a nyilatkozatot 10 munkanapon belül javítsa ki.
(6)   Az Elnökség, miután írásban megkapta az etikai bizottság véleményét, legalább 14 nap elteltével meghallgatja az érintett tagot, kívánság szerint egy másik személy kíséretében, és határozhat a (3) vagy adott esetben a (4) bekezdés alkalmazásáról az elnök helyesbítési kérelmének eleget nem tevő taggal szemben.
Az Elnökség az indokolással ellátott határozat elfogadása előtt szóban vagy írásban meghallgatja az érintett tagot.
8. cikk
Összeférhetetlenség
(1)   A tagok minden olyan helyzetet kerülnek, amely összeférhetetlenséget eredményezhet, vagy amely objektívan összeférhetetlenségnek tekinthető.
(2)   Összeférhetetlenség áll fenn, ha egy tagnak olyan személyes érdeke van, amely ellentétes lehet az Unió érdekeivel, vagy nem helyénvaló módon befolyásolhatja az adott tag feladatainak ellátását.
Nem áll fenn összeférhetetlenség abban az esetben, ha a tag csupán a nagyközönségnek vagy egy szélesebb csoportnak a tagjaként részesül előnyökben.
(3)   A (2) bekezdés szerinti összeférhetetlenség akkor áll fenn, ha valamely személyes érdek befolyásolhatja az egyént feladatainak független ellátásában. A személyes érdekek magukban foglalnak maguk a tagok, házastársuk, partnerük vagy közvetlen családtagjaik számára biztosított bármely lehetséges előnyt vagy lehetőséget, de nem korlátozódnak azokra.
(4)   Nem egyértelmű esetekben a tag a 9. cikk (2) bekezdésének a) pontja értelmében bizalmas tanácsot kérhet az etikai bizottságtól.
(5)   Amennyiben valamely tag úgy véli, hogy esetében összeférhetetlenség áll fenn, vagy olyan helyzetben van, amely objektíven ilyennek tekinthető, haladéktalanul megteszi a szükséges lépéseket annak érdekében, hogy a helyzetet e magatartási kódex elveinek és rendelkezéseinek megfelelően orvosolja.
Ha a tag nem képes feloldani az összeférhetetlenséget vagy az összeférhetetlenségnek tekinthető helyzetet, felfüggeszti az üggyel kapcsolatos tevékenységeit, és erről írásban jelentést tesz az elnöknek.
(6)   Az elnök az etikai bizottsággal folytatott konzultációt követően határoz arról, hogy a tagnak véglegesen be kell-e szüntetnie az üggyel kapcsolatos tevékenységeit.
(7)   Azokra a tagokra, akik nem tesznek eleget azon kötelezettségüknek, hogy felfedjenek vagy bejelentsenek egy összeférhetetlenséget vagy olyan helyzetet, amely objektíven annak tekinthető, és akik nem orvosolják a helyzetet – illetve nem szüntetik be az üggyel kapcsolatos tevékenységeiket abban az esetben, ha nem képesek feloldani az összeférhetetlenséget –, alkalmazhatók e kódex intézkedései.
II. RÉSZ
ETIKAI BIZOTTSÁG
9. cikk
Az etikai bizottság
(1)   Etikai bizottság jön létre.
(2)   Az etikai bizottság feladatai a következők:
a)
A tagok bármely e kódexszel kapcsolatos kérdésről konzultálhatnak az etikai bizottsággal, az etikai bizottság pedig tanácsot kérhet az EGSZB jogi szolgálatától. A tag kérésére az etikai bizottság – bizalmas jelleggel – 30 naptári napon belül iránymutatást ad a tagnak e kódex rendelkezéseinek értelmezésével és végrehajtásával kapcsolatban.
b)
A 11. cikk (1) bekezdése alapján benyújtott panaszt követően az etikai bizottság az e kódexben meghatározott etikai normák megsértésének állítólagos eseteit is megvizsgálja, és tanácsot ad az elnöknek a lehetséges lépésekkel kapcsolatban.
c)
Az etikai bizottság kérésre tanácsot ad az elnöknek és az Elnökségnek e kódex rendelkezéseinek értelmezésével és végrehajtásával kapcsolatban.
(3)   Az etikai bizottság, miután konzultációt folytatott az elnökkel (feltéve, hogy az ő esetében nem áll fenn összeférhetetlenség), szakértői tanácsot kérhet.
(4)   Az etikai bizottság a tevékenységéről éves, megfelelően anonimizált jelentést tesz közzé.
(5)   Az etikai bizottság javaslatot tesz saját eljárási szabályzatára, amelyet az Elnökség fogad el.
10. cikk
Az etikai bizottság tagjai
(1)   Az Elnökség javaslatára a Közgyűlés minden két és fél éves időszakra hat EGSZB-tagot – a három csoport mindegyikéből két (különböző nemű) tagot – választ meg az etikai bizottság teljes jogú tagjának.
(2)   Az Elnökség javaslatára a Közgyűlés ugyanezen időszakra hat másik EGSZB-tagot – a három csoport mindegyikéből két (különböző nemű) tagot – is kinevez az etikai bizottság tartaléktagjának. Tartaléktag helyettesíti az etikai bizottság munkája során azt a teljes jogú tagot, aki a munkában nem tud részt venni, vagy összeférhetetlenségben érintett.
(3)   Az etikai bizottság teljes jogú és tartaléktagjainak megbízatása megújítható.
(4)   Az etikai bizottság tagja nem lehet egyben a következő testületek tagja is:
—
az EGSZB Elnöksége,
—
az auditbizottság,
—
a quaestorok csoportja.
(5)   Az etikai bizottságban egy-egy csoport két és fél évig látja el az elnökségi teendőket, a három csoport rotációs alapon váltja egymást.
Szavazategyenlőség esetén az elnök szavazata dönt.
(6)   Az etikai bizottság tagjai tartózkodnak az adott eljárásban való részvételtől, ha úgy ítélik meg, hogy személyüket tekintve összeférhetetlenség áll fenn, vagy olyan helyzetben vannak, amelyet harmadik fél objektíven összeférhetetlenségnek tekinthet.
Ha egy eljárás során az etikai bizottság egyik tagját az etikai bizottság egy másik tagja megkérdőjelezi, az etikai bizottság szavazattöbbséggel megtagadhatja az eljárásban való részvételét.
A megkérdőjelezett tag nem lehet jelen a szavazáson.
(7)   Ha az etikai bizottság teljes jogú vagy tartaléktagja állítólagosan megsértette az etikai normákat, az érintett tag tartózkodik az állítólagos szabálysértéssel kapcsolatos eljárásban való részvételtől, és helyét azonnal egy tartaléktag veszi át.
Ha az eljárás végén az elnök arra a következtetésre jut, hogy az érintett tag megsértette az etikai normákat, és az alkalmazott szankció több mint egy írásbeli figyelmeztetés, a tag etikai bizottságbeli teljes jogú vagy tartaléktagsága megszűnik.
Ebben az esetben az elnök a két és fél éves mandátumidőszak fennmaradó idejére új tagot nevez ki. A kinevezést a Közgyűlés a következő plenáris ülésen megerősíti.
(8)   Az etikai bizottság tagjait titoktartási kötelezettség köti.
(9)   Az etikai bizottság tagjai megbízatásuk kezdetén megfelelő, kötelező képzést kapnak.
III. RÉSZ
AZ ETIKAI NORMÁK ESETLEGES MEGSÉRTÉSE ESETÉN KÖVETENDŐ ELJÁRÁS
11. cikk
Az eljárás megindítása
(1)   A tagok és az alkalmazottak közül bárki panaszt tehet az etikai bizottságnál valamely tag magatartásával kapcsolatban.
A vizsgálat megindításához az állításokat elegendő prima facie bizonyítékkal kell alátámasztani.
(2)   Az etikai bizottság tájékoztatja az EGSZB elnökét a panasz beérkezéséről, kivéve, ha a panasz tárgya maga az elnök.
(3)   Az elnök haladéktalanul továbbít az OLAF-nak minden olyan, a tagokra vonatkozó információt vagy bizonyítékot, amely a tudomására jut, és amelyet az OLAF-fal aláírt adminisztratív megállapodás értelmében továbbítani kell a Hivatalnak.
(4)   A visszaélést bejelentőként elismert személyek az uniós jog, többek között az Európai Unió tisztviselőinek személyzeti szabályzata és az Európai Unió egyéb alkalmazottaira vonatkozó alkalmazási feltételek (2), a nemzeti jog és adott esetben az EGSZB belső szabályai szerint jogosultak a titoktartásra, a védelemre, a megtorlás tilalmára és támogató intézkedésekre.
12. cikk
A vizsgálat
(1)   A 17. cikk sérelme nélkül, amennyiben az etikai bizottság úgy ítéli meg, hogy okkal feltételezhető, hogy egy tag esetleg megsértette az e kódexben meghatározott etikai normákat, vizsgálatot indít. Az etikai bizottság haladéktalanul tájékoztatja az elnököt és az érintett tagot a vizsgálat megindításáról, feltéve, hogy ez nem befolyásolja hátrányosan káros a vizsgálatot vagy a lehetséges bizonyítékokat.
(2)   Az etikai bizottság megvizsgálja az állítólagos szabálysértés körülményeit, és szóban vagy írásban meghallgatja az érintett tagot,
aki igénybe veheti ügyvéd vagy egy általa választott személy segítségét.
(3)   Az etikai bizottság vizsgálati hatáskörrel rendelkezik, és a vizsgálat keretében bármely olyan tanút (tagokat, alkalmazottakat vagy harmadik feleket) beidézhet, akinek meghallgatását szükségesnek vagy hasznosnak tartja.
Az etikai bizottság rendelkezésére kell bocsátani minden meglévő bizonyítékot, beleértve a levelezéseket is, továbbá minden olyan információt, amelyet a bizottság szükségesnek vagy hasznosnak ítél.
(4)   A tagoknak és a volt tagoknak haladéktalanul és teljeskörűen együtt kell működniük az etikai bizottsággal, rendelkezésre bocsátva minden további, szükséges és releváns információt.
A tagok nem lobbizhatnak az etikai bizottságnál, az elnöknél vagy az Elnökségnél azért, hogy befolyásolják az ügy megítélését.
(5)   Következtetései alapján az etikai bizottság indokolással ellátott jelentést készít az elnök számára, melyben ajánlásokat tesz egy – adott esetben szankciókat is tartalmazó – esetleges határozatra vonatkozóan. A jelentést ezzel egy időben az érintett tagnak is megküldik.
13. cikk
Indokolással ellátott határozat
(1)   Az elnök az etikai bizottság jelentése alapján indokolással ellátott határozatot fogad el, miután értesítette az érintett tagot az ügyiratban szereplő valamennyi bizonyítékról és az etikai bizottság ajánlásairól, és miután az érintett tagot szóban vagy írásban meghallgatta, bevonva a tag jogi tanácsadóját is, ha a tag ezt kéri.
(2)   Az indokolással ellátott határozatban az elnök:
a)
úgy határozhat, hogy a tag elleni panasz megalapozatlan; vagy
b)
ha az elnök arra a következtetésre jut, hogy az érintett tag megsértette az e kódexben meghatározott etikai normákat, a 14. cikken alapuló szankciót kiszabó határozatot fogadhat el.
(3)   Az elnök haladéktalanul értesíti az érintett tagot az indokolással ellátott határozatról.
(4)   Amennyiben az EGSZB elnöke az, aki állítólagosan megsértette az etikai normákat, az elnök nem vesz részt az eljárásban, és a pénzügyi és költségvetési bizottságot elnöklő alelnök lép a helyébe, ellátva az elnök szerepét az adott eljárásban.
14. cikk
Szankciók
(1)   A tanúsított magatartás értékelésekor a kiszabott szankciók súlyosságának arányban kell állnia a kötelességszegés súlyosságával és a tag által a hierarchiában betöltött pozícióval.
A kötelességszegés súlyosságának megállapításakor, illetve a kiszabandó szankció meghatározásakor különösen a következő szempontokat kell figyelembe venni:
a)
a kötelességszegés jellege és bekövetkeztének körülményei;
b)
a kötelességszegés milyen mértékben érinti hátrányosan a tagok és/vagy alkalmazottak testi és/vagy lelki épségét, az EGSZB vagy az Európai Unió jó hírnevét és/vagy érdekeit;
c)
a kötelességszegés hátterében milyen mértékben állt szándékos cselekedet vagy gondatlanság, és a tag milyen fokú felelősséggel rendelkezik a hierarchiában;
d)
a tag feladatainak és felelősségeinek szintje, valamint a tag hierarchikus pozíciója a kötelességszegés sértettjeivel szemben;
e)
milyen mértékű kár érte a sértett vagy sértettek testi vagy lelki épségét; valamint
f)
a kötelességszegésnek minősülő cselekedet vagy magatartás ismétlődő jellege.
(2)   A tag magatartásának súlyosságától függően a szankció a következő intézkedések közül egyet vagy többet foglalhat magában:
a)
írásbeli figyelmeztetés (nyilvánosságra hozható);
b)
megrovás (nyilvánosságra hozható);
c)
a napidíjra való jogosultság ideiglenes megvonása a kötelességszegés súlyosságának megfelelően legalább két, legfeljebb harminc ülésnapra;
d)
a plenáris ülésen való szavazás jogának sérelme nélkül az EGSZB vagy testületei valamennyi vagy néhány tevékenységében, kiküldetésekben vagy egyéb tevékenységekben való részvétel ideiglenes felfüggesztése legalább két, legfeljebb 30 ülésnapra;
e)
az EGSZB bármely nemzeti, intézményközi vagy nemzetközi fórumon való képviseletének tilalma legfeljebb egy évre;
f)
a titoktartási kötelezettség megszegése esetén a bizalmas vagy minősített információhoz való hozzáférés korlátozása legfeljebb egy évre.
(3)   Ezen túlmenően az elnök a 16. cikkben lefektetett eljárásnak megfelelően javaslatot terjeszthet az Elnökség elé a következőkre vonatkozóan:
g)
a tag ideiglenes felfüggesztése az EGSZB-ben betöltött egy vagy több tisztségéből legfeljebb egy évre;
h)
a tag felmentése az EGSZB-ben betöltött egy vagy több tisztségéből; vagy
i)
a Tanács felkérése arra, hogy a tagot zárja ki az EGSZB-ből.
(4)   Az e cikk (2) és (3) bekezdésének c)–f) és g) pontjában meghatározott intézkedések időtartama megduplázható ismételt kötelességszegés esetén, vagy ha a tag megtagadja az (5) bekezdésben meghatározott kiegészítő intézkedések valamelyikének végrehajtását.
(5)   A (2) és (3) bekezdésben meghatározott szankciókon kívül a következő kiegészítő intézkedések is alkalmazhatók:
i.
a tag kötelezése arra, hogy intézkedjen helyzetének rendezése érdekében;
ii.
a tag kötelezése arra, hogy személyesen bocsánatot kérjen (négyszemközt, egy meghatározott személynek vagy nyilvánosan, a plenáris ülésen);
iii.
a tag kötelezése arra, hogy helyreállítsa az esetleges károkat.
15. cikk
Belső fellebbezési eljárás
(1)   Az érintett tag az elnök által a 14. cikk (2), (4) és (5) bekezdése alapján kiszabott szankcióról szóló értesítéstől számított két héten belül belső fellebbezést nyújthat be az Elnökséghez.
A fellebbezés azonnali hatállyal felfüggeszti a szankció alkalmazását.
(2)   Az Elnökség határozathozatal előtt szóban vagy írásban meghallgatja az érintett tagot.
Az Elnökség legkésőbb a fellebbezés benyújtásától számított négy héten belül, vagy ha ezen időszak alatt nem ülésezik, a következő ülésén megsemmisítheti, megerősítheti vagy módosíthatja a kiszabott szankciót.
(3)   Az Európai Unió működéséről szóló szerződés 263. cikke értelmében az érintett tag megsemmisítés iránti keresetet nyújthat be az Európai Unió Bíróságához a végleges határozatról szóló értesítéstől számított két hónapon belül, vagy attól az időponttól számított két hónapon belül, amikor az Elnökségnek határozatot kellett volna hoznia.
16. cikk
Mandátum idő előtti megszüntetése
(1)   Az elnök indokolással ellátott határozatával összhangban javaslatot nyújthat be az Elnökséghez a 14. cikk (3) bekezdésének megfelelően.
(2)   Az Elnökség a leadott szavazatok kétharmados többségével javasolhatja a Közgyűlésnek, hogy függessze fel vagy szüntesse meg az elnök, egy alelnök, egy csoportelnök, egy elnökségi tag, egy quaestor, egy szekcióelnök vagy -alelnök, illetve bármely más, az EGSZB-n belül megválasztott tisztségviselő mandátumát, amennyiben úgy ítéli meg, hogy a szóban forgó tag súlyos kötelességszegést követett el.
Kivételes esetben az Elnökség javasolhatja a Közgyűlésnek, hogy a tagot zárják ki az EGSZB-ből.
Az Elnökség szóban vagy írásban meghallgatja az érintett tagot, mielőtt e cikk alapján javaslatot tesz a Közgyűlésnek.
(3)   A Közgyűlés a leadott szavazatok kétharmados többségével – melynek az összes tag többségét is képviselnie kell – határoz a javaslatról.
A Közgyűlés a határozat elfogadása előtt meghallgatja az EGSZB elnökének indokolással ellátott jelentését, majd az érintett tagot, szóban vagy írásban.
Ha a tag kizárásáról határoznak, arról értesíteni kell a Tanácsot, hogy az megindítsa a kizárt tag helyébe lépő tag kinevezésére vonatkozó eljárást.
(4)   Az Európai Unió működéséről szóló szerződés 263. cikke értelmében az érintett tag a közgyűlési határozatról szóló értesítéstől számított két hónapon belül megsemmisítés iránti keresetet nyújthat be az Európai Unió Bíróságához.
IV. RÉSZ
ZÁRÓ RENDELKEZÉSEK
17. cikk
Az Európai Csalás Elleni Hivatal (OLAF) által végzett vizsgálatok
(1)   Az Európai Csalás Elleni Hivatal (OLAF) belső vizsgálatairól szóló intézményközi megállapodásban (3) lefektetett közös szabályok alkalmazandók, amelyek tartalmazzák az OLAF-vizsgálatok zökkenőmentes lefolytatásának elősegítéséhez szükséges intézkedéseket.
(2)   Ha az EGSZB-nek tudomása van esetlegesen csalásnak, korrupciónak vagy az Európai Unió érdekeit sértő bármely más jogellenes tevékenységnek minősülő ügyekről, és az OLAF még nem kapott tájékoztatást, vagy még nem hozott határozatot arról, hogy indít-e vizsgálatot, az etikai bizottság nem indíthat vizsgálatot ugyanazon tényállásra vonatkozóan, kivéve, ha az OLAF-fal ettől eltérően állapodnak meg.
Az etikai bizottság az üggyel kapcsolatos esetleges eljárást felfüggeszti, és tartózkodik minden olyan tevékenységtől, amely veszélyeztetheti a potenciális bizonyítékokat és az OLAF vizsgálatát.
18. cikk
A kódex alkalmazása
E kódex teljes körű és helyes alkalmazásáért az elnök felel.
E kódex alkalmazásával kapcsolatban az elnök tanácsadás céljából bármikor az etikai bizottsághoz fordulhat.
(1)  EGK/Euratom Tanács: 31. EGK és 11. Euratom rendelet az Európai Közösség és az Európai Atomenergia-közösség tisztviselőinek személyzeti szabályzatáról és egyéb alkalmazottainak alkalmazási feltételeiről (HL P 45., 1962.6.14., 1385. o.), https://eur-lex.europa.eu/legal-content/HU/TXT/PDF/?uri=CELEX:01962R0031-20200101&qid=1591257330653&from=HU.
(2)  Az 1968. február 29-i 259/68/EGK, Euratom, ESZAK tanácsi rendelet, https://eur-lex.europa.eu/legal-content/HU/TXT/?uri=CELEX:31968R0259.
(3)  Az Európai Gazdasági és Szociális Bizottság és az Európai Csalás Elleni Hivatal közötti 2016. január 13-i adminisztratív megállapodás.

Summary:
Európai Gazdasági és Szociális Bizottság (EGSZB)
Európai Gazdasági és Szociális Bizottság (EGSZB)
 
ÖSSZEFOGLALÓ AZ ALÁBBI DOKUMENTUMOKRÓL:
Az Európai Gazdasági és Szociális Bizottság eljárási szabályzata – 2021. január
Az Európai Unió működéséről szóló szerződés (EUMSZ) 300. cikke – az Unió tanácsadó szervei
EUMSZ 301. cikk (korábban EKSZ 258. cikk) – az Európai Gazdasági és Szociális Bizottság
302. cikk (korábban EKSZ 259. cikk) – az Európai Gazdasági és Szociális Bizottság
303. cikk (korábban EKSZ 260. cikk) – az Európai Gazdasági és Szociális Bizottság
304. cikk (korábban EKSZ 262. cikk) – az Európai Gazdasági és Szociális Bizottság
Az Európai Unióról szóló szerződés (EUSZ) 13. cikke – Az intézményekre vonatkozó rendelkezések
MI A CIKKEK ÉS AZ ELJÁRÁSI SZABÁLYZAT CÉLJA?
Az EUMSZ 300. cikke kimondja, hogy az Európai Parlamentet, a Tanácsot és a Bizottságot tanácsadói minőségben az Európai Gazdasági és Szociális Bizottság (EGSZB) segíti. Az EGSZB a munkáltatók és a munkavállalók szervezetei, valamint a civil társadalom egyéb területei, így különösen a gazdasági és társadalmi élet, az állampolgári részvétel, a szakmai és a kulturális területek reprezentatív szereplőit tömörítő szervezetek képviselőiből áll. Az EGSZB tagjai nem utasíthatók, és feladataik ellátása során teljes mértékben függetlenek az Unió általános érdekében. Az EUMSZ 301. cikke megállapítja az EGSZB tagjainak maximális számát. Megállapítja, hogy a Tanács egyhangúlag elfogadott határozatban megállapítja az EGSZB összetételét és tagjainak juttatásait. Az EUMSZ 302. cikke megállapítja az EGSZB tagjai (megújítható) kinevezésének hosszát, és a kinevezési eljárást, amelyet a Bizottsággal folytatott konzultációt követően a Tanács folytat le. Az EUMSZ 303. cikke kimondja, hogy az EGSZB elnököt választ, és elfogadja az eljárási szabályzatát. Az EUMSZ 304. cikke kimondja, hogy a szerződésekben meghatározott esetekben, illetve minden esetben, amikor azt indokoltnak tartják, az Európai Parlament és a Tanács vagy az Európai Bizottság konzultálhat az EGSZB-vel. A bizottság továbbá saját kezdeményezésére is adhat véleményt olyan esetekben, amikor ezt indokoltnak tartja. Az EGSZB véleményét meg kell küldeni az Európai Parlamentnek és a Tanácsnak és a Bizottságnak. Az EUSZ 13. cikke felsorolja az uniós intézményeket, és kimondja, hogy a Parlamentet, a Tanácsot és a Bizottságot tanácsadói minőségben az EGSZB és a Régiók Európai Bizottsága segíti. Az EGSZB eljárási szabályzata meghatározza a testület működését és szerveződését. Ezeket az EGSZB közgyűlése abszolút többséggel fogadja el.
FŐBB PONTOK
Az EGSZB eljárási szabályzata kodifikálja a testület belső működési szabályait, és kiegészíti az Európai Unióról szóló szerződésben (lásd az összefoglalót) és az Európai Unió működéséről szóló szerződésben (lásd az összefoglalót) meghatározott alapvető szabályokat. A szabályzat tartalmaz egy Magatartási kódexet, amely a következőkre terjed ki:etikai előírások;pénzügyi átláthatóság;megkülönböztetéstől való mentesség;esélyegyenlőség;munkahelyi méltóság;a kódex megsértésére kiszabott szankciók. A kódex etikai bizottságot hoz létre.TagokA EGSZB a következőkből áll.Munkáltatói szervezetek. A magán- és állami szektor különböző képviselőiből áll, a következő területekről: ipar, kis- és középvállalkozások, kereskedelmi kamarák, nagy- és kiskereskedelem, banki és biztosítási tevékenységek, valamint a szállítás és mezőgazdaság (I. csoport).A munkavállalók. A munkavállalók nemzeti szakszervezeteinek – konföderációinak és ágazati szakszervezeteinek – tagjaiból tevődik össze (II. csoport).A civil társadalom egyéb képviselői. Többek között a mezőgazdasági termelők és a fogyasztók szervezetei, a kisvállalkozások, a kézműipar, a szabadfoglalkozásúak szervezetei, valamint a szociális és környezetvédelemmel foglalkozó nem kormányzati szervezetek (III. csoport). Az EGSZB tagjait a 27 uniós ország kormányai javasolják, és a Tanács nevezi ki 5 évre. Az (EU) 2019/853 tanácsi határozat az Egyesült Királyság EU-ból való kilépését követően a tagok aktuális számát 329 főben állapítja meg, míg az EUMSZ 301. cikke legfeljebb 350 tagról rendelkezik. A tagok országonkénti jelenlegi bontása a következő:24 fő Németország, Franciaország és Olaszország;21 fő Spanyolország és Lengyelország;15 fő Románia;12 fő Belgium, Bulgária, Csehország, Görögország, Magyarország, Hollandia, Ausztria, Portugália és Svédország;9 fő Dánia, Írország, Horvátország, Litvánia, Szlovákia és Finnország;7 fő Észtország, Lettország és Szlovénia;6 fő Ciprus és Luxemburg;5 fő Málta esetében. A három csoport elnökét és alelnökeit 2,5 évre választja meg. Ők részt vesznek az EGSZB munkájának előkészítésében, megszervezésében és koordinálásában.Az EGBSZ szerepe a jogalkotási eljárásbanAz EGSZB a Tanács, a Bizottság vagy a Parlament felkérésére elkészíti véleményeit. Az EGSZB saját kezdeményezésű véleményeket, az uniós intézmények vagy a Tanács elnökségének kérésére feltáró véleményeket és tájékoztató jelentéseket vagy állásfoglalásokat is kibocsáthat az EU feladataival összefüggő valamennyi kérdésben.Szervezet
A Bizottság szervei az alábbiak.A közgyűlés. Az EGSZB összes tagjának plenáris üléseit évente kilencszer tartják meg. Az Elnöki Testület, amely az elnökből és 2 alelnökből áll. Az elnök, aki:irányítja az EGSZB munkáját;képviseli az EGSZB-t annak külső kapcsolataiban;beszámol az EGSZB-nek arról, hogy milyen lépéseket és intézkedéseket tett a nevében;szolgálati idejének kezdetén bemutat egy munkaprogramot, és szolgálati idejének végén felülvizsgálja az elért eredményeket. 2 alelnök, akik a költségvetésért, illetve a kommunikációért felelnek. A kibővített Elnöki Testület, amely az elnökből és a 2 alelnökből, valamint 3 csoportelnökből áll, akik:előkészítik az elnökség és a közgyűlés munkáját;sürgős esetben vagy rendkívüli körülmények esetén lehetővé teszik a szükséges döntéseket. Az elnökség, amely viseli a politikai felelősséget a Bizottság általános vezetéséért, a következő személyekből áll:az elnök és a 2 alelnök;a 3 csoportelnök;a 6 szekcióelnök;változó, legfeljebb az uniós országok számával megegyező számú tag. A szekciók, amelyek feladata, hogy véleményeket vagy tájékoztató jelentéseket fogadjanak el a hozzájuk utalt kérdésekben. Hat szekció létezik:Gazdasági és monetáris unió, gazdasági és társadalmi kohézió;Egységes piac, termelés és fogyasztás;Közlekedés, energia, infrastruktúra és információs társadalom;Foglalkoztatás- és szociálpolitika, uniós polgárság;Mezőgazdaság, vidékfejlesztés és környezetvédelem;Külkapcsolatok.Az EGSZB konzultatív bizottságokat is létrehozhat, amelyeket az EGSZB tagjai, valamint a civil társadalom azon területeinek küldöttei alkotják, amelyeket az EGSZB be kíván vonni a munkájába. Az Ipari Szerkezetváltás Konzultatív Bizottsága az ipar változásait vizsgálja számos ágazatban. Az EGSZB-ben külön testületként hozták létre, és hatásköre az ipar minden ágazatára kiterjed mind a gyártás, mind a szolgáltatások területén.
Az EGSZB továbbá rendelkezik:3 megfigyelőközponttal a következő területeken:a digitális átállás és az egységes piac,a munkaerőpiac,fenntartható fejlődés; 2 ad hoc csoporttal, amelyek a következő kérdésekkel foglalkoznak:az Európai szemeszter,alapvető jogok és jogállamiság; egy kapcsolattartó csoporttal, amelynek feladata, hogy tartsa a kapcsolatot az európai civil társadalmi szervezetekkel és hálózatokkal, és figyelemmel kísérje a közös kezdeményezéseket.Az EGSZB munkáját állandó titkárság segíti, amelyet az elnökség által kinevezett főtitkár vezet. Az EGSZB egyes szolgáltatásait (fordítás, informatika, logisztika) megosztja a Régiók Európai Bizottságával.
MIKORTÓL ALKALMAZANDÓ AZ ELJÁRÁSI SZABÁLYZAT?
A jelenlegi szabályok 2021. február 10. óta hatályosak.
HÁTTÉR
Az EGSZB székhelye Brüsszelben van.
További információk:Tevékenységeink (Európai Gazdasági és Szociális Bizottság).
FŐ DOKUMENTUMOK
Az Európai Gazdasági és Szociális Bizottság eljárási szabályzata – 2021. január (HL L 46., 2021.2.10., 47–81. o.)
Az Európai Unió működéséről szóló szerződés egységes szerkezetbe foglalt változata – Hatodik rész – Intézményi és pénzügyi rendelkezések – I. cím – Intézményi rendelkezések – 3. fejezet – Az Unió tanácsadó szervei – 300. cikk (HL C 202., 2016.6.7., 177. o.)
Az Európai Unió működéséről szóló szerződés egységes szerkezetbe foglalt változata – Hatodik rész – Intézményi és pénzügyi rendelkezések – I. cím – Intézményi rendelkezések – 3. fejezet – Az Unió tanácsadó szervei – 1. szakasz – A Gazdasági és Szociális Bizottság:
301. cikk (az EKSz. korábbi 258. cikke) (HL C 202., 2016.6.7., 177. o.)
302. cikk (az EKSz. korábbi 259. cikke) (HL C 202., 2016.6.7., 178. o.)
303. cikk (az EKSz. korábbi 260. cikke) (HL C 202., 2016.6.7., 178. o.)
304. cikk (az EKSz. korábbi 262. cikke) (HL C 202., 2016.6.7., 178. o.)
Az Európai Unióról szóló szerződés egységes szerkezetbe foglalt változata – III. cím – Az intézményekre vonatkozó rendelkezések – 13. cikk (HL C 202., 2016.6.7., 22. o.)
KAPCSOLÓDÓ DOKUMENTUMOK
A Tanács (EU) 2019/853 határozata (2019. május 21.) az Európai Gazdasági és Szociális Bizottság összetételének megállapításáról (HL L 139., 2019.5.27., 15–16. o.)
Az Európai Bizottság és az Európai Gazdasági és Szociális Bizottság közötti együttműködési jegyzőkönyv (HL C 102., 2012.4.5., 1–5. o.)
utolsó frissítés 26.02.2021